Zosadenú predsedníčku katalánskeho parlamentu nariadili prepustiť

Carme Forcadellová zložila kauciu vo výške 150-tisíc eur.

MADRID. Španielsky najvyšší súd v piatok nariadil prepustenie bývalej predsedníčky katalánskeho parlamentu z väzby, do ktorej Carme Forcadellovou poslal vo štvrtok večer. Nové rozhodnutie súd urobil po tom, čo dostal kauciu vo výške 150-tisíc, informoval denník El País. Forcadellová a ďalší členovia vedenia katalánskeho parlamentu sú obvinení zo vzbury. Forcadellová strávila noc vo väzobnej väznici Alcalá Meco v blízkosti mesta Alcalá de Henares severovýchodne od Madridu. Kedy presne by mala byť prepustená, sudca neuviedol. Do väzobnej väznice podľa neho ale už vyrazil zástupca súdu, ktorý bývalú predsedníčku katalánskeho parlamentu informuje o podmienkach kaucie. Tie zahŕňajú okrem iného odovzdania pasu a nutnosť hlásiť sa raz týždenne súdu. Forcadellová patrí do šestice politikov z vedenia katalánskeho parlamentu, ktorí stáli pred najvyšším súdom kvôli snahám o nezávislosť regiónu na severovýchode Španielska. Za vzburu im hrozí až 25 rokov väzenia. Ďalších štyroch členov parlamentného vedenia Lluísa Maríu Corominasa, Lluísa Guinóa, Annu Simóovú a Ramonu Barrufetovú na slobodu prepustili už vo štvrtok, súd im stanovil kauciu vo výške 25-tisíc eur na osobu. Posledný člen zosadeného vedenia Joan Josep Nuet, ktorý v parlamente hlasoval proti vyhláseniu nezávislosti, bol ponechaný na slobode bez kaucie či iných podmienok. Vo štvrtok Forcadellová aj ostatní obvinení najvyššiemu súdu tvrdili, že nezávislosť schválená katalánskym parlamentom 27. októbra má iba symbolický charakter a žiadnu právnu platnosť. Pre údajnú vzburu je stále vo väzbe osem členov katalánskej vlády, ktorú odvolal centrálny kabinet v Madride. Jeho bývalý predseda Carles Puigdemont a štyria ďalší ministri utiekli do Belgicka a bojujú proti svojmu vydaniu do vlasti.


Inšpektori OPCW získali vzorky zo sýrskeho mesta Dúmá, podrobia ich analýze

Proces analýzy môže trvať najmenej tri až štyri týždne.

MOSKVA. Inšpektori Organizácie pre zákaz chemických zbraní (OPCW) ukončili vyšetrovanie v sýrskom meste Dúmá, kde došlo 7. apríla k predpokladanému chemickému útoku, ktorý vyvolal napätie v medzinárodných vzťahoch. V piatok o tom informovala OPCW aj Rusko. OPCW oznámila, že odborníci z jej vyšetrovacej misie priniesli vzorky z Dúmy na analýzu do laboratórií vybraných samotnou organizáciou - proces analýzy môže trvať najmenej tri až štyri týždne. OPCW so sídlom v holandskom Haagu tiež uviedla, že jej tím bude pokračovať v práci "na získavaní ďalších informácií a materiálu". Medzinárodná organizácia vydá podľa očakávania správu o zisteniach expertov, ale ako upozornila, nie je možné povedať, kedy správa o aprílovom útoku vyjde. Jej inšpektori nie sú poverení určiť vinníka útoku - majú iba úlohu stanoviť, či boli v Dúme použité chemické zbrane a aké. Vstup inšpektorov do Dúmy bol niekoľkokrát odložený z obáv o bezpečnosť. Hovorca ruského ministerstva obrany Igor Konašenkov v piatok takisto uviedol, že skupina inšpektorov OPCW "ukončila misiu" zameranú na vyšetrenie útoku zo 7. apríla. Hovorkyňa ruského ministerstva zahraničných vecí Marija Zacharovová vyhlásila, že inšpektori OPCW vyzdvihli v Sýrii vzorky z jedného laboratória a zo skladu. Západné veľmoci obviňujú z použitia jedovatého plynu v Dúme vládu sýrskeho prezidenta Bašára Asada, podporovanú Ruskom. Spojené štáty, Francúzsko a Británia v reakcii na útok bombardovali sýrske vládne ciele, pripomenula tlačová agentúra AP.


Sonda zvládla ďalší prelet okolo Jupitera, poslala krásne nové zábery

Juno prelietava okolo plynného obra rýchlosťou vyše 210-tisíc kilometrov za hodinu.

Vesmírna sonda Juno v uplynulých dňoch zvládla už svoj desiaty výskumný prelet okolo najväčšej planéty slnečnej sústavy. Najbližšie k planéte bola 7. februára, približne 3500 kilometrov nad mračnami. Cieľom tohto preletu bolo preskúmať gravitáciu planéty. Sonda obehne približne raz 54 dní, pričom teraz okolo plynného obra preletela rýchlosťou takmer 210-tisíc kilometrov za hodinu. Aj počas tohto vedeckého pretelu sonda poslala na Zem nové zábery, ktoré NASA pravidelne zverejňuje na špeciálnom webe, kde ich môžu umeleckí aj vedeckí nadšenci spracovať a spraviť z nich farebné fotografie. Prinášame výber niektorých z nich.


Slovenský horský nosič prekonal rekord, na český vrch vyniesol vyše 165 kíl

Vladimír Hyžnay pokoril 70-ročný rekord.

PRAHA. Slovenskému horskému nosičovi Vladimírovi Hyžnayovi sa v Česku podarilo pokoriť 70-ročný rekord - na vrchol Sněžky za viac než dve hodiny v sobotu vyniesol náklad s váhou 165,5 kilogramov. Informuje o tom spravodajský server iDNES.cz. O prekonanie rekordu a vystúpenie na vrchol Sněžky od poľského Slezského domu na počesť horských nosičov sa okrem Hyžnaya zo Slovenska pokúsila aj dvojica Čechov, Zdeněk Pácha z Frýdku-Místku a Milan Marhan z Prahy. Rodák zo Slovenska, ktorý sa na svoju cestu vydal po 10.30 h predpoludním, mal na chrbte niekoľko balíkov vody s obsahom 0,75 litra s celkovou váhou 165,5 kilogramov. S touto záťažou tak pokoril 70-ročný rekord Roberta Hofera, ktorý v roku 1948 na vrchol Sněžky vyniesol 160-kilogramovú oceľovú rúru pre tamojšiu meteorologickú stanicu, píše server. Na zhruba dvojkilometrovú cestu po jubilejnej trase sa Slovák vybral vo veľmi dobrej, aj keď skeptickej nálade. "Tipoval som, že pôjdem štyri hodiny, a som tu oveľa skôr," uviedol po výstupe Hyžnay. Jeho výstup trval iba niečo vyše dvoch hodín aj napriek tomu, že musel čeliť nepríjemným prekážkam v podobe prechádzajúcich áut či kamenistej a strmej cesty. "Vlani v októbri som sa na Zámkovského chatu vo Vysokých Tatrách snažil vyniesť 176 kíl. Lenže 400 metrov pred cieľom som musel 22 kíl ubrať. Takže som rád, že tu sa mi to podarilo," uviedol Vladimír Hyžnay. On sám svoj rekord nepovažuje za dôležitý. "Venoval som to horám a generáciám šerpov, ktorí vynášali veci na Sněžku. Pre mňa to nie je žiadny rekord, ale prejav úcty k týmto ľuďom," dodal slovenský šerpa, ktorý si svoju výstroj na výstup vyrábal vlastnými rukami. Čechom Zdeňkovi Práchovi sa na vrchol Sněžky podarilo vyniesť za jednu hodinu a pätnásť minút 150 kilogramový náklad a Milanovi Marhanovi za 40 minút náklad s váhou 80 kilogramov, píše iDNES.cz.


Čítanie na víkend: Malé podvody a problémy, ktoré nás čakajú v roku 2100

Pozrite si prehľad magazínového čítania.

Možno máte doma aj vy fotografiu, kde stojíte pod slávnym balkónom, pri dverách, pri dome alebo pri náhrobku, ktorý je stopercentne autentický. Až na to, že nie je. „V tomto dome koncertoval v roku 1762 ako šesťročný Wolfgang Amadeus Mozart,“ oznamuje tabuľa na budove na Ventúrskej ulici v historickom centre mesta. Turisti sa pred ňou zastavujú a sprievodcovia vysvetľujú, ako malý Mozart prišiel kedysi hrať do Prešporka. „My však nemáme žiadny dôkaz, že Mozart v Prešporku niekedy hral a už vôbec nie, že v tomto dome,“ hovorí bratislavský historik Štefan Holčík z Múzea mesta Bratislavy. Je to len legenda, ktorá funguje rovnako v Bratislave ako v ktoromkoľvek inom meste, kde chcú cestovné kancelárie a sprievodcovia ohúriť klientov a vôbec im neprekáža, že ich senzácie stoja na vymyslených argumentoch. Keď na začiatku 19. storočia ľudstvo dosiahlo prvú miliardu, demografickí alarmisti veštili, že Zem to nezvládne. Aktuálne je nás 7,7 miliardy a čísla stále rastú. „Každý mesiac pribudne toľko obyvateľov, ako má mesto s veľkosťou Moskvy, za rok pribudne päť až šesť Českých republík,“ spresňuje demograf Branislav Bleha. "Hoci sa nás rodí čoraz menej, podľa prognóz bude počet obyvateľov na Zemi do roku 2100 stúpať," hovorí. Čo pri takomto scenári čaká Slovensko? S akými problémami bude bojovať Európa a s akými opačný koniec sveta? Žiaden Janko a Marienka, ale Jano a Mária. Nijaká zlomyseľná ľudožravá ježibaba v perníkovej chalúpke, ale úspešná pekárka, ktorú závistlivý konkurent so sestrou zavraždili pre recept na perníky a spálili jej telo v peci. Parodická kniha o skutočnom príbehu za známou rozprávkou bratov Grimmovcov, ktorej uverili stotisíce ľudí a zmiatla aj odborníkov, sa vydávala desaťročia. Mnohí čitatelia odmietali uveriť, že je celá vymyslená. Nemecký spisovateľ a karikaturista Hans Traxler ich dokonale nachytal. Knihu Die Wahrheit über Hänsel und Gretel (Pravda o Jankovi a Marienke) vydal prvýkrát v roku 1963. Hoci v nej priamo nenapísal, že ide o paródiu, bol si istý, že je jasné, že ide o výmysel. Ani vo sne mu nezišlo na um, čo bude nasledovať. Jeho neformálny účes a náušnica v uchu vysielajú okamžitý signál, že nepôjde o vyčerpávajúcu prednášku z biológie. Keď špičkový nemecký vedec Tim Clausen opisuje náročné deje v bunkách, dokážu s ním udržať krok aj deti. Pomocou hravých obrazov z každodenného života vysvetľuje nielen nedostatky dnešných antibiotík, ale aj spôsob, akým by sa dali vnútorné deje v škodlivých baktériách využiť na ochranu ľudstva. "Keďže baktérie sú veľmi múdre, chceli by sme im to skomplikovať," hovorí. Približne 2400 kilometrov od hlavného mesta Brazília žije kmeň Munduruku. Ich dedina na rieke Tapajos sa nachádza blízko navrhovaného projektu priehrady, ktorá by zaplavila domy stovky ľudí a zničila ich spôsob života. Kmeň je hrdý na svoju históriu nepoddajnosti. V 16. storočí dobyl susedných súperov a nastokol ich uťaté hlavy na palice ako trofeje. Územie kmeňa sa tiahne cez údolie rieky. Ani kanóny a portugalské zbrane ich nemohli donútiť podrobiť sa. Najnovší plán prezidenta Jaira Bolsonara im však naháňa strach. Austrálsky herec Damon Herriman je v posledných dňoch témou všetkých veľkých filmových i seriálových fanúšikov. O málokom sa totiž dá povedať, že hral v dvoch rozdielnych projektoch tú istú postavu. Ešte k tomu najznámejšieho sériového vraha Charlesa Mansona. Herrimanovi sa to podarilo. V seriáli Mindhunter i v kinohite Quentina Tarantina Vtedy v Hollywoode. „Je to naozaj iba šialená náhoda,“ povedal nedávno Herriman pre The Washington Post. „Tento rok sa točili dva projekty, v ktorých bola postava Charlesa Mansona, a myslím, že na oboch konkurzoch sa zúčastnilo veľa ľudí, najmä pre určité fyzické črty, ktoré trochu zužujú výber... Čo je bizarné, aj obe natáčania boli v priebehu niekoľkých týždňov od seba.“


Cyklisti dokončili poslednú klasiku roka. Víťaz Tour skončil tretí

(Bergamo - Como, 243 km): BRATISLAVA. Holanďan Bauke Mollema z tímu Trek-Segafredo sa stal víťazom cyklistických pretekov Okolo Lombardska, záverečnej monumentálnej klasiky sezóny z prestížneho seriálu WorldTour. Stotrinásty ročník Il Lombardie, nazývanej tiež príznačne "klasika padajúceho lístia", mal štart v Bergame a cieľ po 243 km v Come. Tridsaťdvaročný rodák z Groningenu zaútočil zo skupiny favoritov na predposlednom stúpaní dňa a únik doviedol do úspešného konca. Druhý finišoval Španiel Alejandro Valverde (Movistar), tretí bol Kolumbíjčan Egan Bernal (Ineos).Rozhodujúci moment pretekov sa zrodil na štvorkilometrovom kopci Civiglio s priemerným sklonom 10,1 %. Mollema vyrazil dopredu približne dvadsať kilometrov pred cieľom a využil taktizovanie súperov. Vďaka nemu si vytvoril až minútový náskok a odolal atakom protivníkov. V záverečnom stúpaní na San Fermo della Battaglia (2,9 km/6,5 %) sa pokúšala o stíhaciu jazdu pätica Alejandro Valverde, Egan Bernal, Jakob Fuglsang, Primož Roglič a Michael Woods. Spomenuté kvinento sa priblížilo na úroveň dvadsiatich sekúnd, no manko už nezmazalo. Mollema sa tak stal prvým holandským víťazom pretekov Okolo Lombardska od roku 1981 a pripísal si 13. profesionálne prvenstvo.


Velits si cení šprintéra, ktorého Slováci nemajú radi

Má štyri tituly majstra sveta a na Vuelte 2010 skončil celkovo tretí. Peter Velits sa rozhodol s cyklistikou skončiť.

Prečo ste sa rozhodli skončiť s cyklistikou? „Nie je to spontánne rozhodnutie, že som sa zle vyspal a ráno som si povedal, že skončím. To rozhodnutie sa rodilo postupne a som s ním stotožnený.“ Nič vás nepresvedčí, aby ste ho ešte zmenili? „Nie. Mám za sebou desať rokov v dosť vysokej cyklistike a myslím, že už stačilo. Bolo to fajn, som vďačný za každý rok, ale posledné dve sezóny som sa dosť trápil. A už som uvažoval nad inými vecami.“ Ako prijali toto rozhodnutie vaši najbližší? Neboli prekvapení? „Rodina a známi vedeli, v akej situácii som a k čomu spejem. Každý to prijal inak, ale chápu ma. Neberiem to ako negatívne rozhodnutie. Nie som z toho smutný. Život nie je len o cyklistike. Teším sa na novú etapu a nové výzvy, ktoré ma čakajú.“ Čo bol posledný moment, keď ste sa rozhodli, že je koniec? „Taká chvíľa nebola. Vznikalo to postupne a mal som na to viac dôvodov. Posledné dva roky od operácie artérie v nohe som sa trápil a nebolo to ono. Po operácii som veril, že sa do toho dostanem rýchlejšie. Robil som všetko pre to, išiel som podľa plánu, pripravoval som sa na sústredeniach. Urobil som maximum, aby som opäť jazdil v najlepšej forme. No neprichádzalo to, na pretekoch som sa ani raz necítil dobre. Bolo to, ako keby vás 'bili'. Unavuje to hlavu, klesá motivácia a potom sa, samozrejme, aj veľmi ťažko získava nová zmluva. Ak by som veľmi chcel, asi by som ešte mohol jazdiť v kontinentálnom tíme, ale touto cestou nechcem ísť.“ Ak by v budúcnosti prišla ponuka na návrat do cyklistiky, zvážili by ste ju? „Ak raz z cyklistiky vypadnete, návrat je superťažký. Zažil som to sám po operácii nohy. Veľmi neverím, že by taká ponuka prišla. Navyše som sa rozhodol a nechcem to meniť. Nie je nič také, čo by ma dokázalo presvedčiť o opaku. Čo mi niekto povie? ‚Vieš čo, vráť sa, pôjdeš Tour de France.’ No už som ju išiel. Už nie je nič také silné, čo by ma presvedčilo o návrate. Nechcem, aby to znelo, že cyklistika bola to najhoršie, čo sa mi za posledných desať rokov stalo. Bolo to dobré, ale cítim, že je čas na zmenu. Som pripravený na život po kariére.“ Ani ak by išlo napríklad o miesto športového riaditeľa alebo trénera? „Ťažko povedať. Samozrejme, musel by som vedieť, čo by som mohol tomu projektu priniesť a čo by to dalo mne. Určite by som to zvážil. Nechcem vravieť, že odchádzam navždy a s cyklistikou nebudem mať nič spoločné, ale záležalo by na ponuke.“ Ak budete teraz vypĺňať nejaký formulár a bude v ňom kolónka zamestnanie, čo napíšete? „Ešte neviem, ale mám sa čomu venovať. Som rád, že sme na to s bratom Martinom mysleli už dávnejšie a pripravovali sa na moment, keď nás cyklistika prestane živiť. Aby to nedopadlo tak, že skončíme a zrazu nebudeme mať čo robiť. Máme firmu, ktorá vyrába cyklistické oblečenie, a aj ďalšie aktivity.“ Je príjemné, keď nemusíte teraz každé ráno vstávať na tréning, či je vonku pekne, alebo prší? „To je jeden z dôvodov, prečo končím. Uvedomil som si, že môžem mať voľnejší režim a viac slobody. Najlepším príkladom je, že už v živote nebudem musieť hlásiť do antidopingového systému svoj program na ďalšie dni. Nerád by som vravel, že som bol doteraz ako vo väzení a trápil sa, ale cítim sa slobodnejší." Je niečo, čo ste si ako profesionál nemohli doteraz dopriať a tešíte sa na to? „Budú to najmä nové výzvy. Teším sa, že ma čakajú úplne nové veci. Napríklad si pôjdem zalyžovať. A určite toho bude viac, len mi to teraz nenapadne.“ Pozriete si budúci rok v televízii napríklad Tour, alebo ju radšej už nebudete sledovať? „Určite áno. Stále sú preteky, ktoré si rád pozriem, lebo sú napínavé a veľa sa v nich udeje. Na cyklistiku som nezanevrel. Práveže si myslím, že teraz si ju budem užívať ešte viac. Keď si sadnem na bicykel, môžem ísť toľko, koľko budem chcieť a v počasí, v akom budem chcieť. Bude to oveľa lepšie. Určite vo voľnom čase vyrazím na tréningy aj s Martinom. Hoci to nebude päť hodín.“ Medzi profesionálmi ste súťažili deväť sezón. Mrzí vás niečo, čo sa vám nepodarilo dosiahnuť?  „Určite by som zopár takých momentov našiel. Ale neuvažujem nad tým a nechcem rozoberať, čo som mohol dosiahnuť a nepodarilo sa mi to. Som spokojný s tým, čo som dosiahol. Bolo to pekných pár rokov. Keď sa obzriem späť, vidím to pozitívne.“ Ktorý z úspechov si ceníte najviac? „Na tie spomínam s väčšou radosťou. Napríklad titul majstra sveta do 23 rokov. Mne aj bratovi Martinovi otvoril brány do veľkej cyklistiky. Bol to pre nás špeciálny moment. A ďalším bola Vuelta 2010. Boli to náročné tri týždne a skončil som vtedy na pódiu. Pekných momentov je viac.“ Na ktorý tím spomínate najradšej? „Rád spomínam na prvý tím. V Milrame som zažil vstup do veľkej cyklistiky a bol som z toho mimo. Možno ten tím nebol kvalitatívne na vysokej úrovni, ale bol to pocit – wau, konečne som tu. No najlepšie roky v kariére som prežil v HTC. Väčšinou sme sa tam zišli mladí chalani a takmer zo všetkých vyrástli superhviezdy. Čo meno, to skvelý pretekár. Boli to najlepšie roky, lebo sme boli skvelá partia. Jazdili sme s radosťou a prichádzali aj dobré výsledky.“ Kto z tímových kolegov bol pre vás výnimočný? „Viem, že tým nepoteším slovenských fanúšikov. Nemajú ho radi a aj mu nadávajú. Je to Mark Cavendish. Keď sme prišli do HTC, tiež som ho nemal rád, najskôr som ho vnímal ako arogantného a agresívneho jazdca, ktorému som sa radšej vyhýbal. Ale potom som ho lepšie spoznal a pochopil som, že je aj osobnosťou, lídrom, a vie si veľmi vážiť prácu kolegov. Nielen rečami, ale aj ďalšími činmi ukázal svoj skutočný charakter.“ Tento text ste mohli čítať vďaka tomu, že platíte za obsah. Vážime si to.


Hurikány Harvey a Irma pribrzdili ekonomický rast USA

Obnova by mala ekonomiku zrýchliť v závere tohto roka a v úvode roka 2018.

WASHINGTON. Škody spôsobené v USA hurikánom Harvey podľa Bank of America Merrill Lynch pravdepodobne budú v sume do 108 miliárd dolárov. Hurikán Irma podľa odhadu Marka Zandiho, hlavného ekonóma Moody's Analytics, spôsobí škody za 64 až 92 miliárd dolárov. Analytici odhadujú, že anualizované tempo rastu ekonomiky krajiny bude v treťom kvartáli o 0,5 až 1 percentuálny bod slabšie, ako by bolo bez vplyvu hurikánov.Avšak obnova by mala ekonomiku zrýchliť v závere tohto roka a v úvode roka 2018. "Stavebná aktivita v postihnutých oblastiach prudko stúpne," predpovedá Ian Shepherdson, hlavný ekonóm spoločnosti Pantheon Macroeconomics. "Výdavky domácností na stavebné materiály, nábytok, spotrebiče a autá budú oveľa vyššie, ako by boli za iných okolností," konštatoval.Ekonómovia banky Goldman odhadujú, že hurikány Harvey a Irma zredukujú rast ekonomiky USA v treťom kvartáli o 0,8 percentuálneho bodu (pb) na úroveň 2 percentá. Prognózujú však výrazné oživenie a predpokladajú, že anualizované tempo rastu ekonomiky sa v štvrtom kvartáli zrýchli o 0,4 pb, v prvom kvartáli 2018 o 0,2 pb a v druhom štvrťroku budúceho roka o 0,4 pb.


Vo Veľkej pyramíde našli dve záhadné dutiny

Egyptológovia zatiaľ nové nálezy projektu ScanPyramids považujú za anomálie.

GÍZA, BRATISLAVA. Anglický archeológ Nicholas Reeves minulý rok v lete tvrdil, že odhalil staroveké tajomstvo. V Tutanchamónovej hrobke objavil dve skryté miestnosti a myslel si, že v jednej z nich pochovali aj krásnu kráľovnú Nefertiti. Odborníci však napriek mediálnemu rozruchu jeho dôkazy odmietli. Novú vlnu nadšenia môže spôsobiť tím, ktorý skúmal Veľkú (Chufuovu) pyramídu v Gíze. Vedci vyhlásili, že v najväčšej egyptskej pyramíde objavili dve neznáme dutiny, ktoré by mohli naznačovať prítomnosť skrytých miestností alebo hrobiek. V rámci projektu ScanPyramids pátrali dvanásť mesiacov po skrytých komnatách pomocou infračervenej termografie, muónovej rádiografie a 3D rekonštrukcie. "Použitím troch vzájomne sa dopĺňajúcich metód môžeme potvrdiť existenciu dutiny skrytej za severnou stranou, ktorá môže mať podobu minimálne jednej chodby vedúcej do stredu Veľkej pyramídy," uvádzajú vedci v tlačovej správe. "Tím ScanPyramids môže tiež potvrdiť prítomnosť neznámej dutiny na severovýchodnom okraji pyramídy vo výške približne 105 metrov." Kontrolný tím egyptského Ministerstva pre pamiatky vedený slávnym egyptológom Zahi Hawassom však objavy odmieta potvrdiť. Odporúčajú pokračovať vo výskume, pretože nálezy zatiaľ považujú za anomálie. "Jadro pyramídy má veľké a malé kamene, čo znamená, že dutiny môžu vzniknúť kdekoľvek," povedal Hawass pre web Live Science.


Mesto odstráni z ulíc stovky čiernych reklám

Bratislavský magistrát dostal povolenie na odstránenie 428 nelegálnych trojnožiek spoločnosti Present.

Správu sme aktualizovali BRATISLAVA. Mestská radnica začala vo štvrtok odstraňovať nelegálne reklamné plochy. Z ulíc mesta odstráni  428 trojnožiek firmy Present. Tá totiž využívala verejné priestory podľa primátora Bratislavy Iva Nesrovnala načierno dlhšie ako rok.   Magistrát sľuboval vyčistiť vizuálny smog od februára tohto roka. Spoločnosť Present však výzvy ignorovala. Oprávnenie na využívanie plôch na území mesta však spoločnosti vypršalo ešte v júni 2015. Firma však trojnožky neodstránila, a tak sa mesto obrátilo na okresný úrad. „Podľa rozhodnutia úradu musela spoločnosť vo februári 2016 trojnožky odstrániť, ale rôznymi kľučkami sa to snažili oddialiť,“ uviedol primátor Bratislavy Ivo Nesrovnal. Keďže spoločnosť doteraz trojnožky neodstránila, mesto si vybavilo povolenie, aby mohlo reklamy odstrániť samo. Odstraňovanie trojnožiek mu podľa Nesrovnala potrvá dva až tri dni.  Spoločnosť Present pritom dostala za reklamu na trojnožkách viacero pokút. Dokopy ide takmer o sto tisíc eur. Prvú v hodnote 21-tisíc eur okresný úrad, po tom čo sa firma odvolala, zamietol. O zvyšných pokutách za 77-tisíc eur úrad ešte nerozhodol, keďže firma sa odvolala opäť. Nariadenie na odstránenie čiernych reklám sa týka len tejto firmy. Nesrovnal nevie zaručiť, aby sa podobné prípady neopakovali. „Budeme postupovať rovnako, podľa zákona,“ ozrejmil Nesrovnal. V Bratislave sa pritom nachádza takmer desaťtisíc reklamných plôch. Z toho štyritisíc je v správe mesta, pričom až štvrtina z tohto počtu je nelegálna. Vyplýva to z auditu nelegálnych reklám, ktorý si dal magistrát tento rok vypracovať od firmy Eurosense. K odstráneniu reklamných trojnožiek sa pre denník SME neskôr vyjadrila aj firma Present. Postup mesta je podľa nej protizákonný.  „Obrátil som sa na políciu a žiadam pána primátora, aby súkromný majetok vrátil do pôvodného stavu," povedal konateľ spoločnosti Present Peter Šrůtek. Firma podľa neho podala žalobu na Krajský súd proti rozhodnutiu magistrátu o odstránení informačných plôch a zároveň oznámila, že už nie je majiteľom reklamných trojnožiek. Tie podľa nej v súčasnosti vlastní Mediares Company.


PÍŠE EUGEN GINDLNacisti spochybňujú holokaust už aj v koncentrákoch

Nemci hlásia problémy s bezpečnosťou aj s financovaním pamätníkov.

Autor je scenárista a publicista Čierne košele s runovými nápismi dodáva na nemecký trh firma Thor Steiner. Kupujú a nosia ich najmä pravicoví extrémisti. Nielen na svojich zhromaždeniach, či na ulici. Čoraz častejšie sa objavujú aj v priestoroch bývalých koncentrákov. Každé napomenutie považujú za provokáciu. Vlani sa iba v Buchenwalde odohralo vyše 20 takýchto incidentov. Dvakrát toľko ako rok predtým. Na múroch bývalých koncentrákov sa čoraz častejšie objavujú hákové kríže. I citáty z kníh popieračov holokaustu. Zaznamenali aj verejné hajlovanie. Do kníh návštev sa vpisujú fašistické heslá i posmešné komentáre. Na jednom z cintorínov obetí koncentračných táborov povytŕhali z hrobov kríže a „preformovali“ ich na kríže hákové. Pätnásť najvýznamnejších nemeckých koncentračných táborov už dávnejšie získalo status pamätníkov. Majú ľuďom pripomínať minulosť. Navštevujú ich najmä školské zájazdy z celej Európy. Do Buchenwaldu, ktorý nie je oplotený, preniklo vlani niekoľko skupín neonacistov. Oholené hlavy, slnečné okuliare. Košele, ktoré sa predávajú na festivaloch pravice. Mašírovali po „krvavej ceste“, kadiaľ pred 80 rokmi hnali na smrť židov, komunistov, Rómov, homosexuálov i psychicky chorých ľudí. Čosi také sa donedávna nestávalo. Vstup do koncentrákov nemôže „náckom“ nikto zakázať. Ak nenosia ústavou zakázané symboly. Tých, čo vystrájajú neprístojnosti, môžu z koncentráku vykázať. Strážcov je však málo a svedectvo kamier sa vyhodnocuje väčšinou až spätne. Pamätník v poľskom Osvienčime je ohradený, strážený a nie vždy prístupný. V Nemecku sa šíria obavy, že provokácií bude pribúdať. Kde nájsť dostatok sprievodcov schopných diskutovať s ľuďmi usilujúcimi sa o revíziu dejín? Stáva sa, že skupiny pod rúškom exkurzie usporiadajú uprostred pamätníka školenie, ktoré vedú novopečení nacisti. V Buchenwalde neďaleko Lipska sa konajú na jednom z „vonkajších táborov“ pravidelné koncerty neonacistov. Ba čo viac - z nemeckých novín sa dozvedáme, že skupinky v čiernych košeliach si robia hromadné snímky aj v krematóriu. Rovno pred spaľovacími pecami. A pritom nadšene hajlujú. Pamätníky sa stali seizmografom stavu spoločnosti. Čo s návštevníkmi, ktorí do pamätnej knihy napíšu: „Aj tento tábor by mal opäť plniť svoju pôvodnú funkciu.“ Ako sa brániť proti zneužívaniu otvorených programov? Hodno spomenúť, že na provokáciách sa okrem pravicových extrémistov čoraz častejšie podieľajú pravicoví populisti sediaci v parlamente. Napríklad tým, že dokonca v prítomnosti sprievodcu spochybňujú existenciu plynových komôr. V Buchenwalde vlani štyri exkurzie strany AfD z pamätníka vykázali. Pamätníky sa bránia - nové pravidlá v Sasku-Anhaltsku, Dachau či vo Flossenburgu zakázali vstup ľuďom, ktorých šaty a symboly okiadzajú diktatúry. V Buchenwalde a Sachsenhausene im umožnia vstup iba s kvalifikovaným sprievodcom. So stálou ochranou zatiaľ nepočítajú. Kde nájsť dostatok kvalifikovaných a odvážnych sprievodcov schopných na úrovni a presvedčivo diskutovať s ľuďmi usilujúcimi sa o revíziu dejín? Navyše, ako zamestnanci by aj v oblastnom múzeu zarobili viac. Ročný rozpočet pamätníka v Buchenwalde je 7,5 milióna eur. Polovicu platí štát, polovicu spolková krajina Durínsko. Napriek tomu minulý rok uzavreli so stratou v státisícoch eur. Na kvalifikovaných sprievodcov, ktorí by popri odbornom výklade dokázali zaistiť aj bezpečnosť, niet peňazí. Najmä po nedávnej skúsenosti, keď nevedomky zamestnali ochranku s nacistickým pozadím.


Vybrali sme desať receptov na vegánske zákusky

Aj vy máte problém zohnať maslo a vajcia? Inšpirujte sa našimi tipmi na koláče a zákusky, v ktorých ich nebudete potrebovať.

Rýchly a pomerne jednoduchý dezert. Vyskúšajte niečo nové, vegánske a ešte aj bezlepkové. Prejsť na recept Ide to aj bez cukru a múky, a pritom veľmi chutne a zároveň vegánsky. Prejsť na recept Skombinujte mak, orechy a ovsené vločky a výsledkom je zdravý a vynikajúci koláčik. Prejsť na recept Ak sa vám nechce piecť, táto tortička je výborne osviežujúcim tipom, ako zahnať chuť na sladké. Prejsť na recept Aj drobné pečivo sa dá urobiť vegánsky. S prísadami ako sú mandle, ovsené vločky a škorica stačí mať iba dobrý mixér. Prejsť na recept Sú zdravé a maximálne jednoduché. Stačia vám k nim len štyri prísady. Prejsť na recept Touto fantastickou raw malinovou tortou ohúrite každú návštevu. Prejsť na recept Datle, orechy, banány a...čokoláda? Aj zarytí odporcovia zdravých jedál si pochutia. Prejsť na recept Na jeseň sú jablká ako stvorené na experimentovanie v kuchyni. Vyskúšajte raw šťavnatý koláčik. Prejsť na recept   V týchto chutných závinoch sa snúbi chuť škorice a orechov. Jednoduchý recept aj pre začiatočníkov. Prejsť na recept


Sedem najkrajších pesničiek Mariky Gombitovej

Vyberá Ozo Guttler, známy obdivovateľ speváčky a bubeník kapely Korben Dallas

Nie sú najslávnejšie, hoci sú možno ešte lepšie ako tie, ktoré poznajú všetci. Sedem najobľúbenejších pesničiek vybral pre SME Ozo Guttler, známy obdivovateľ Mariky Gombitovej a bubeník kapely Korben Dallas. „Mám Mariku rád. Mám rád ako spieva, mám rád texty Kamila Peteraja a najmä jej to všetko verím. Láska na celý život,“ hovorí. Mal som asi desať rokov. Bolo leto, rádio sme mali v kuchyni a pri nedeľnom obede som ju počul prvýkrát. Pamätám si, že sa mi páčila hneď na prvé počutie. Ako dospelému sa mi odkryli jej ďalšie vrstvy. Skvelé bicie Cyrila Zeleňáka a úžasná klávesová linka Janka Lehotského. Na platni Dievča do dažďa hrali aj Dušan Hájek, Laco Lučenič a Fero Griglák. A to sú páni muzikanti.   Nádhera. To sa výborne počúvalo v čase prvých lások na základnej škole. Veril som jej každé slovo. Z tej platne mám veľmi rád aj pieseň Nočné kupé. Marika má obrovský dar spievať príbehy tak, aby im ľudia uverili. Mince na dne fontán bola prvá dvojplatňa, ktorú som si musel kúpiť znova, lebo som ju obohral. Tu sa mi vždy páčilo, ako Marika vyslovila „Ľ“ v slove „letí“. Piaty album Mariky mal úplne iný zvuk aj náladu ako predchádzajúce. Marikin spev bol oveľa dramatickejší, veľa avantgardných skladieb, orchester, skvelá gitara, aranžovanie. Výnimočná platňa. Myslím, že by ju mal počuť každý slovenský muzikant. Poklona pre pána Breinera.  Moja najobľúbenejšia Marikina pieseň. Na úvod pokoj, zmierenie a v refréne  naliehavosť. Milujem ten emotívny povzdych v strede piesne. To bola hitová platňa. Adresa ja, adresa ty, Chlapci v pasci, Správne dievčatá. Mňa najviac oslovila pieseň Konkurz na najkrajšiu dvojicu. Možno tým, že Marikin hlas v tej piesni bol iný. Strohý, tvrdý. Aj v tejto skladbe veľmi dobre počuť, ako si Marika vždy dala záležať na artikulácii.     Už iná doba, iné vône a nádherne jednoducho plynúca skladba Dvaja. Vo vokáloch, ktoré si spieva Marika sama, som objavoval jej dosiaľ nepočuté farby hlasu. Hudbu zložil Andrej Šeban. V tej skladbe je všetko krištáľovo čisté. Krásna pieseň.       Vďaka za tú konšteláciu hviezd, ktorá spôsobila, že sa Kamil Peteraj a Marika stretli. Jedna z najkrajších slovenských piesní o láske. "Už kráčaš sám, už nám láska ťažkým spánkom spí. Už kráčaš sám, popri plotoch, kalužiach". Esencia Mariky. Je v tom všetko, pre čo majú ľudia radi jej výraz, spev a emóciu.


Patrili k najväčším stúpencom eura. Teraz stále viac Talianov chce líru

RÍM. Zatiaľ čo ešte pred pár rokmi by sa o prípadnom vystúpení Talianska z eurozóny vôbec nediskutovalo, v týchto dňoch je stále viac Talianov presvedčených, že krajina by sa mala radšej vrátiť k pôvodnej mene. A vzhľadom na možnosť predčasných parlamentných volieb tieto nálady využíva stále viac politikov, ktorí z ekonomických problémov v krajine vinia práve jednotnú menu. "Pred prijatím eura sa nám žilo omnoho lepšie," tvrdí 32-ročný zememerač Luca Fioravanti. "Ceny sa od zavedenia eura zvýšili, platy sa však nemenili. Mali by sme z tohto systému vystúpiť a vrátiť sa späť k našej národnej mene," dodal. Centrálna banka však v rastúcej averzii voči euru vidí obrovské riziko. Preto sa v týchto dňoch viceguvernér Salvatore Rossi zúčastnil na diskusiách v rozhlase, čo je podľa zdroja z banky súčasťou plánov inštitúcie priblížiť sa viac ľuďom a poukázať na riziká prípadného vystúpenia z eurozóny. Odchod z Európskej únie, tak ako o tom rozhodli Briti v júnovom referende, si väčšina Talianov neželá. Taliansko patrí k zakladajúcim členom Európskej únie a mnohí Taliani sú presvedčení, že tým prispeli k udržaniu mieru a stability v Európe. V prípade eurozóny sú však už postoje odlišné. Vládnuca Demokratická strana je síce stále za zotrvanie v eurozóne a podporuje aj užšiu integráciu, poukazuje však na príliš prísne fiškálne pravidlá. Demokratická strana by mala byť pri moci do roku 2018, neúspech Mattea Renziho v referende o ústavných zmenách, ktoré viedlo v decembri k jeho odchodu z premiérskeho kresla, však nevylučuje, že voľby budú aj skôr. A ďalšie tri veľké strany sa voči jednotnej mene stavajú negatívne až nepriateľsky. V minulosti pritom Taliani patrili k najväčším stúpencom eura. Ešte v apríli 2002 boli druhými najväčšími stúpencami jednotnej meny hneď po Luxemburčanoch. Za euro sa vtedy vyslovilo 79 percent anketovaných. Situácia Talianska sa však postupne zhoršovala. Veľkosť ekonomiky je v súčasnosti stále o 7 percent menšia než pred finančnou krízou v roku 2008 a miera nezamestnanosti mladých sa pohybuje okolo 40 percent. Výsledok sa dostavil: podľa decembrového prieskumu Európskej komisie považuje euro za "dobrú vec" len 41 percent Talianov. Až 47 percent opýtaných označilo euro "za nie dobré pre Taliansko". Toho sa chytili aj viaceré politické strany, pričom najostrejšie proti euru vystupuje krajne pravicová Liga Severu. Podľa jej predsedu Mattea Salviniho "je euro jedným z najväčších ekonomických a sociálnych zločinov spáchaných voči ľudstvu". Zároveň prisľúbil, že v prípade víťazstva v parlamentných voľbách presadí odchod Talianska z eurozóny. Zatiaľ má však Liga Severu len 13-% podporu. Väčším problémom by mohlo byť antisystémové Hnutie 5 hviezd. Podľa prieskumu má podporu približne 30 %, teda zhruba na úrovni vládnucej Demokratickej strany a v prípade nástupu k moci je pripravené vyhlásiť o zotrvaní v eurozóne referendum. Talianska ústava však referendum o medzinárodných dohodách, ku ktorým patrí aj členstvo v eurozóne, nepovoľuje. Hnutie si však poradilo aj s tým a oznámilo, že vyhlási "nezáväzné hlasovanie," v ktorom by Taliani dali najavo svoj názor. Jednoznačne však trvajú na tom, že by sa o tom malo hlasovať, "kým nebude neskoro". Ako pre agentúru Reuters povedal Luigi di Maio, potenciálny kandidát hnutia na post premiéra, euro v tejto podobe jednoznačne odmieta. "Mali by sme sa vrátiť k pôvodnej mene, alebo, ak by došlo k dohode s niektorými ďalšími krajinami, vytvoriť novú spoločnú menu s novými pravidlami," povedal. Svoje vlastné predstavy v súvislosti s eurom má aj Forza Italia Silvia Berlusconiho. Podľa predstaviteľov tejto strany by z eurozóny malo vystúpiť Nemecko, ktoré je najsilnejšou krajinou v rámci bloku a tlačí na dodržiavanie úsporných opatrení. Prípadne, že Taliansko by malo mať právo používať súbežne euro aj líru. Takýto model by však podľa viacerých ekonómov nefungoval. Stúpenci odchodu Talianska z eurozóny tvrdia, že devalvovaná mena by podporila export a navyše, zbavením sa záväzkov v podobe fiškálnych pravidiel by krajina mohla zvýšiť verejné výdavky, čo by podporilo ekonomický rast a vytvorilo nové pracovné miesta. Oponenti sa obávajú prudkého rastu úrokových sadzieb, inflácie, odlevu kapitálu, bankovej krízy a prípadne až neschopnosti splácať dlh. Do diskusií vstúpila aj centrálna banka, ktorá varovala, že odchod z eurozóny povedie k prepadu hodnoty úspor Talianov. Jej pozícia však v diskusiách o budúcnosti Talianska v eurozóne nie je práve najlepšia. Mnohí Taliani obviňujú banku z toho, že nedokázala zabrániť viacerým krízam, ktoré krajinu zasiahli. Navyše, svoju pozíciu si zhoršila aj príliš optimistickými prognózami v súvislosti s vývojom ekonomiky, ktoré sa ale nenaplnili. V súčasnosti sa preto takému rešpektu obyvateľov, ako kedysi, už neteší.


V USA sa začal proces s ruským hackerom, ktorého prepravili z Česka

Američania obviňujú dnes 30-ročného muža z útokov na LinkedIn, Formspring aj úložisko Dropbox.

SAN FRANCISCO. Údajný ruský hacker Jevgenij Nikulin na federálnom súde v Spojených štátoch, kde ho v noci na piatok letecky prepravili z Česka, uviedol, že z počítačových útokov na tri firmy sa necíti byť vinným. Informovala o tom agentúra AP. Prokuratúra uviedla, že Nikulin prenikol do počítačov amerických firiem v roku 2012 a potenciálne získal prístup k osobným informáciám miliónov Američanov. Ide tak o priame ohrozenie bezpečnosti a súkromia amerických občanov a USA kybernetické útoky nebudú tolerovať. Česká polícia zadržala Rusa v Prahe v roku 2016 na základe amerického zatykača. Pred dvoma týždňami mestský súd v českej metropole zamietol jeho žalobu na nezákonnosť rozhodnutia českého ministerstva vnútra. Súd potvrdil, že Nikulin nemá v Česku nárok na azyl. USA obviňujú dnes 30-ročného muža z útokov na sociálne siete LinkedIn a Formspring, ako aj webové úložisko Dropbox z rokov 2012-13. Rusko požadovalo vydanie Nikulina s odôvodnením, že je podozrivý v prípade internetovej krádeže.


Juh Nórska sužujú lesné požiare, evakuovali už stovky ľudí

Aprílové požiare sú pre Nórsko veľmi skoré.

OSLO. Juh Nórska sužujú lesné požiare, pre ktoré museli svoje domovy opustiť už stovky ľudí. V okolí mesta Sokndal, kde požiare horia už od utorka, evakuovali okolo 148 domácností. Podľa polície sú plamene stále mimo kontroly a k ich ďalšiemu šíreniu by mohol prispieť aj silný vietor.Aprílové požiare sú pre Nórsko veľmi skoré a experti varujú, že by sa mohli dramaticky rozšíriť naprieč kontinentom. Tento mesiac sa lesné požiare rozhoreli už aj vo Švédsku, Nemecku a vo Veľkej Británii. ôvodom je podľa odborníkov uplynulá veľmi suchá zima vo väčšine Európy i pretrvávajúce sucho. Dlhodobá predpoveď tiež nepredpokladá zlepšenie.


Bajan: Protest prokurátora proti parkovaniu predstavuje problém

Krajská prokuratúra podala proti jednotnej parkovacej politike v hlavnom meste protest.

BRATISLAVA. Protest prokurátora proti prijatému všeobecne záväznému nariadeniu (VZN) o jednotnej parkovacej politike v hlavnom meste SR nastoľuje vážnejší problém, ako sa sprvoti zdalo. Upozorňuje na to starosta Petržalky a bratislavský mestský poslanec z Klubu pre Bratislavu Vladimír Bajan, ktorý zároveň avizuje, že niektoré časti VZN bude zrejme potrebné preniesť do štatútu hlavného mesta. Bajan, ktorý sa v piatok zúčastnil rokovania Regionálneho združenia mestských častí hlavného mesta SR Bratislavy (RZ MČ BA) uviedol, že protest prokurátora nemožno brať iba ako vyjadrenie právneho názoru, ktorému zastupiteľstvo buď vyhovie, alebo nie. "Nedovolil by som si to takto zľahčovať, sú to vážne, kvalifikované stanoviská, bolo by veľmi nezodpovedné, ak by sa tým poslanci vysporiadali iba hlasovaním," upozornil. Potrebné je podľa neho sadnúť si s právnikmi a "porozmýšľať o tom, čo s tým". "Otvorili sa totiž témy, s ktorými sme nepočítali, že sa otvoria, ktoré vstupujú do samotnej filozofie toho návrhu - napríklad cenotvorba prvej a druhej rezidenčnej karty," upozornil Bajan. Krajská prokuratúra v Bratislave podala tento mesiac proti všeobecne záväznému nariadeniu (VZN) o jednotnej parkovacej politike v hlavnom meste protest. V ňom namieta viaceré rozpory so všeobecne záväznými právnymi predpismi. V prípade nevyhovenia protestu bude zvažovať prokuratúra podanie žaloby na súd. Prokuratúra namieta hlavnému mestu uloženie zákazu parkovania nad rámec zákona o cestnej premávke. Problémom, ktorý hraničí s porušením ústavnosti, je podľa prokuratúry aj prekročenie kompetencie mesta pri určovaní postavenia rezidentov v jednom byte vo vzťahu k prvému a ďalšiemu vozidlu na byt. Poukazuje tiež na bezdôvodné obohatenie pri poskytovaní služieb parkovania, pokiaľ mesto pri zániku platnosti parkovacej karty, v dôsledku zmeny trvalého bydliska, nevráti pomernú časť zaplatenej sumy. Prokuratúra upozorňuje aj na nepresné definície pojmov či na chýbajúce prenesenie kompetencií na mestské časti v rámci štatútu Bratislavy. Magistrát pre TASR uviedol, že protest prokurátora proti VZN o parkovacej politike eviduje. Argumenty prokuratúry si chce teraz dôkladne preštudovať i posúdiť a predložiť tento protest na vyjadrenie poslancom mestského zastupiteľstva v júni. Tí rozhodnú, či mu vyhovejú, alebo nie.


Prieskum: Pre dve tretiny ľudí sú zmeny v súdnictve kroky správnym smerom

Najvyššiemu súdu na čele so Štefanom Harabinom dôverovalo 5,9 percenta ľudí.

BRATISLAVA. Takmer dve tretiny ľudí (64,6 percenta) považujú zmeny, ktoré sa udiali v slovenskom súdnictve v posledných rokoch za kroky správnym smerom. Vyplýva to z júlového prieskumu, ktorý pre Najvyšší súd SR zrealizovala agentúra Focus. O ďalšej časti prieskumu v pondelok informoval hovorca súdu Boris Urbančík. Prieskum zisťoval, aký má verejnosť názor na zmeny, ktoré sa udiali v slovenskom súdnictve za posledné roky (napr. povinné zverejňovanie rozsudkov na internete, dôraz na náhodné prideľovanie prípadov sudcom, verejné výberové konania na sudcov). Necelá pätina opýtaných (18,9 percenta) si myslí, že sú to kroky správnym smerom a zlepšujú prácu súdov. Necelá polovica ľudí (45,7 percenta) ich potom hodnotí, že sú to síce kroky správnym smerom, ale prácu súdov zatiaľ veľmi nezlepšili. Podľa ďalšej pätiny (20,5 percenta) sú to zbytočné zmeny, ktoré prácu súdov nemôžu zlepšiť a pre 4,9 percenta ľudí dokonca škodlivé zmeny, ktoré prácu súdov zhoršili. Desatina respondentov (10 percent) prieskumu na otázku nevedela odpovedať. Pozitívne podľa Urbančíka hodnotia zmeny v slovenskom súdnictve a ich dosah na prácu súdov viac respondenti, ktorí zároveň dôverujú súdom a súdnictvu ako celku a dôverujú i súčasnému vedeniu Najvyššieho súdu. "Pozitívne hodnotenie zmien v slovenskom súdnictve tiež narastá zároveň so vzdelaním respondenta," doplnil. Prieskum ukázal aj to, že dôvera v slovenský právny systém za posledných päť rokov narástla. Priemerná hodnota dôvery na jedenásťbodovej škále dosiahla v roku 2017 hodnotu 4,59. Výskum Európskej sociálnej sondy ukázal v roku 2014 dôveru v slovenský právny systém na úrovni 3,27. Najvyššiemu súdu SR pod vedením súčasnej predsedníčky Daniely Švecovej dôveruje podľa prieskumu viac ako štvrtina verejnosti (26,7 percenta). Naproti tomu, Najvyššiemu súdu na čele s predošlým predsedom Štefanom Harabinom dôverovalo 5,9 percenta ľudí. Viac ako tretina verejnosti (35,5 percenta) si myslí, že verejné vyjadrovanie sa sudcu k politickým témam nie je v poriadku a škodí súdnictvu. Iba malá časť verejnosti (14,2 percenta) si utvára názor na súdy na základe osobnej skúsenosti. Najvýznamnejším zdrojom informácií sú pre ľudí v tomto smere médiá (49,6 percenta). Prieskum zrealizoval Focus od 13. do 24. júla na vzorke 1025 respondentov metódou osobných rozhovorov anketárov a respondentov. Vzorka je reprezentatívna pre slovenskú populáciu vo veku 18 a viac rokov a bola vybraná kvótnym výberom.


Nemecko odmieta dať Schrödera na protiruský sankčný zoznam

Podľa šéfa ukrajinskej diplomacie je Schröder celosvetovo najvýznamnejším Putinovým lobistom.

BERLÍN. Nemecká vláda v pondelok odmietla úvahy, že na zozname osôb a inštitúcií napojených na ruské vedenie, proti ktorým vyhlásili krajiny Európskej únie sankcie, by mal byť aj bývalý nemecký kancelár Gerhard Schröder. Túto myšlienku oživilo cez víkend viacero vplyvných svetových médií, podľa ktorých by bolo zaradenie Schrödera na zoznam úplne logické, keďže je jednou z najvplyvnejších osôb, ktorá v Európe presadzuje záujmy Ruska a jeho priemyslu.Schröder sa v roku 2005, krátko po tom, čo skončil vo funkcii nemeckého kancelára, začal angažovať v projekte plynovodu Nord Stream vedúceho z Ruska do Nemecka a v minulom roku sa stal šéfom ruského ropného gigantu Rosnefť. Ako prvý položil otázku, prečo nie je Schröder medzi osobami a inštitúciami, na ktoré platia sankcie, článok v sobotňajšom vydaní amerického denníka Wall Street Journal. Témy sa následne v pondelok chopil nemecký denník Bild. Ten okrem iného citoval ukrajinského ministra zahraničných vecí Pavla Klimkina, podľa ktorého je práve Schröder "celosvetovo najvýznamnejším Putinovým lobistom".Nápad, že by sa mali Schrödera týkať sankcie, však v pondelok odmietol hovorca nemeckej vlády Steffen Seibert. "Nemecká vláda ani kancelárka nevidia dôvod zvažovať takéto záležitosti," povedal hovorca. Schröder po odchode z postu spolkového kancelára v roku 2005 pôsobí v podniku Nord Stream, ktorý plánuje plynovod vedúci z Ruska cez Baltské more priamo do Nemecka, pripomína agentúra DPA. Väčšinovým vlastníkom spoločnosti je ruský energetický koncern Gazprom.


V roku 2016 vymrelo päť druhov, štyri sme zachránili

Pandám sa darí, no tento rok sme medzi cicavcami spoznali aj prvú obeť klimatických zmien.

BRATISLAVA. Koaly, žirafy, gorily a zebry. Všetky tieto obľúbené zvieratá nemali dobrý rok 2016. Na červenom zozname ohrozených druhov Medzinárodnej únie na ochranu prírody a prírodných zdrojov sa posunuli bližšie k vyhynutiu. Podobný osud pravdepodobne čaká aj gepardy, ktorých populácia rýchlo ubúda. Ochranári dúfajú, že žiadne z týchto zvierat neskončí ako päť druhov, ktoré vymreli v roku 2016. Ohrozené druhy však nemusia strácať nádej. Ak sa včas správne vyhodnotí stav ich ohrozenia, ochranári im ešte môžu pomôcť. Tento rok sa podarilo posunúť bližšie do bezpečia štyri druhy, medzi nimi napríklad pandy.


V uliciach Londýna počas Silvestra posilnia policajné hliadky

Opatrenia prijali aj napriek tomu, že neexistuje žiadna konkrétna hrozba útoku.

LONDÝN. V Londýne na Silvestra posilnia prítomnosť policajtov v uliciach a niektoré cesty zostanú uzavreté. Podľa informácií polície neexistuje žiadna konkrétna hrozba, ale po opakovaných teroristických útokoch počas uplynulého roku by mala byť verejnosť ostražitá. Policajný veliteľ Nick Aldworth informoval, že v meste budú prítomné normálne hliadky, ako aj policajti v utajení, ťažkoodenci a dopravné zátarasy. Zároveň dodal, že polícia žiada verejnosť o trpezlivosť, keďže v meste sa bude nachádzať množstvo kontrolných stanovíšť.


Facebook si pýtal heslá k e-mailu, žiadosť sa dá obísť

BRATISLAVA. Jedným zo základných pravidiel bezpečnosti na internete je nedávať nikomu svoje heslo k e-mailu či iným službám. Za žiadnych okolností, ani ak ide o významnú spoločnosť. Pravidlo však nebránilo sociálnej sieti Facebook v tom, aby si od nových používateľov pri vytváraní a overovaní konta vypýtalo ich e-mailovú adresu a heslo k nej, informoval web Daily Beast. Žiadosť o zadanie hesla k emailu sa objavuje v prípade, ak sociálna sieť považuje vytvorenie nového konta za podozrivé. Facebook v reakcii povedal, že heslá k elektronickej pošte neukladá a že počet používateľov, od ktorých si heslo pýtal, je "veľmi malý." Sociálna sieť zároveň oznámila, že so žiadosťami skončí. Noví používatelia mohli žiadosť o heslo k emailu obísť a na overenie konta použiť buď odkaz zaslaný na e-mailovú adresu, alebo číselný kód v textovej správe. Táto možnosť však bola ukrytá, nachádzala sa pod tlačidlom "Potrebujete pomoc?" v ľavom rohu okna. "Je to viac než čudné. Nemali by si od vás pýtať heslo, ani ho spracovávať na pozadí," povedal pre Daily Beast bezpečnostný konzultant Jake Williams. Web Business Insider si navyše všimol, že po zadaní adresy a hesla sa novým používateľom objaví upozornenie o prenášaní kontaktov. Sociálna sieť si pritom nepýtala žiadne povolenie. Nie je tiež jasné, či k prenosu údajov skutočne došlo. "Prakticky sa to nelíši od phishingového útoku," vysvetlil pre Business Insider bezpečnostný výskumník Bennett Cyphers. Pri phishingu sa podvodník snaží vylákať a neoprávnene získať osobné údaje. Nejde o ojedinelý problém Facebooku v poslednej dobe. Len pred dvomi týždňami priznal, že heslá miliónov používateľov na prihlasovanie do sociálnej siete uložil na svoje servery bez akéhokoľvek šifrovania. Heslá v čistej textovej podobe si mohli prečítať tisícky zamestnancov spoločnosti.


Ankara sa chystá na operáciu v sýrskom Afríne, ktorý spravujú Kurdi

Operácia tureckej armády v sýrskej provincii Idlib je na ústupe.

ISTANBUL. Operácia tureckej armády v sýrskej provincii Idlib je na ústupe a môže predznamenávať presun vojsk do susedného okresu Afrín, ktorý je pod správou kurdských milícií. Informoval o tom v utorok turecký prezident Recep Tayyip Erdogan. "Momentálne sa operácia v provincii Idlib vo veľkej miere završuje, vďakabohu. Teraz nás čaká záležitosť Afrínu," povedal Erdogan v parlamente v rámci prejavu pred členmi svojej - v súčasnosti vládnucej - Strany spravodlivosti a rozvoja (AKP). Okres Afrín leží v guvernoráte Aleppo v severnej časti Sýrie. Oblasť je pod kontrolou kurdských Oddielov ľudovej sebaobrany (YPG). Tieto kurdské milície označila Ankara za teroristickú organizáciu a Erdogan už skôr varoval pred ich ďalším posilňovaním. Prezident predznamenal, že jeho armáda tam môže prísť a zaútočiť ktorúkoľvek noc. Oddiely YPG sú hlavnými spojencami medzinárodnej koalície pod velením USA, bojujúcej v Sýrii proti džihádistickej skupine Islamský štát (IS). Kurdské zložky majú taktiež dobre vybudované vzťahy s Ruskom, dodala agentúra DPA.


Maloobchodný predaj v eurozóne v máji klesol

Analytici očakávali v máji oživenie predaja v eurozóne.

LUXEMBURG. Maloobchodný predaj v eurozóne aj v celej Európskej únii (EÚ) sa v máji oproti aprílu nečakane znížil. Ukázali to vo štvrtok údaje európskeho štatistického úradu Eurostat. Podľa predbežného odhadu sa maloobchodný predaj po očistení od sezónnych vplyvov v máji 2019 v porovnaní s aprílom 2019 znížil o 0,3 % v eurozóne a o 0,4 % v EÚ. Analytici pritom očakávali v máji oživenie predaja v eurozóne a jeho nárast o 0,3 % po aprílovom medzimesačnom poklese o 0,1 % v oboch blokoch. V medziročnom porovnaní sa maloobchodný predaj po úprave o kalendárne vplyvy v máji 2019 zvýšil o 1,3 % v regióne, ktorý platí eurom aj v celej Únii. Štatistiky ďalej ukázali, že k medzimesačnému poklesu maloobchodného predaja v eurozóne prispelo zníženie odbytu palív o 1,3 %, potravín, nápojov a tabaku o 0,5 % a nepotravinárskych výrobkov o 0,1 %. V EÚ klesol predaj palív o 1,6 %, potravín, nápojov a tabaku o 0,5 % v nepotravinárskych výrobkov o 0,3 %. Spomedzi členských štátov, ktorých údaje mal Eurostat k dispozícii, najväčší medzimesačný pokles maloobchodného predaja zaznamenali v máji Chorvátsko (-4,4 %), Litva (-3 %) a Švédsko (-2,8 %). A najstrmší nárast nahlásili Portugalsko (1,5 %), Španielsko (1,1 %) a Belgicko (1 %). V medziročnom porovnaní v máji stúpol v eurozóne najviac predaj nepotravinárskych výrobkov, a to o 2,2 %, zatiaľ čo predaj potravín, nápojov a tabaku zostal nezmenený a predaj palív klesol 0,3 %. V rámci EÚ vzrástol predaj nepotravinárskych výrobkov o 2,5 %, potravín, nápojov a tabaku o 0,1 %, ale predaj palív sa znížil o 0,9 %. Najstrmší medziročný nárast maloobchodného predaja mali v Luxembursku (7,4 %), Írsku (7 %) a Slovinsku (5,6 %). A najväčší pokles zaznamenali Slovensko (-2,6 %), Dánsko (-1,7 %) a Chorvátsko (-1,4 %).


Brusel opäť zaplavili tisícky katalánskych demonštrantov

Takzvaná európska štvrť v Bruseli, kde sídlia inštitúcie Európskej únie, sa od štvrtka rána zapĺňa tisíckami demonštrantov.

BRUSEL. Takzvaná európska štvrť v Bruseli, kde sídlia inštitúcie Európskej únie, sa od štvrtka rána zapĺňa tisíckami demonštrantov, ktorí v posledných dňoch pricestovali z Katalánska do hlavného mesta EÚ. Milan Barényi na majstrovstvách sveta v cyklokrose veteránov bronz neobhájil. V belgickom Mole skončil štvrtý. Rakúsku diaľničnú známku kúpite aj cez internet. Začne však platiť až po osemnástich dňoch. Hokejový klub Nové Zámky získal švédskeho útočníka. Lorraine podpísal zmluvu do konca sezóny. Demonštranti s katalánskymi zástavami, či už na žrdi alebo zavesenými na chrbte, a so žltými stužkami na kabátoch sa od skorých ranných hodín zhromažďovali v parku Cinquintenaire v blízkosti Schumanovho námestia, kde sa nachádza sídlo Európskej komisie aj Európskej rady. Za prípravou demonštrácie stoja dve katalánske proseparatistické občianske hnutia - Katalánske národné zhromaždenie (ANC) a Omnium Cultural. Demonštrácia sa koná pod heslom "Európa, prebuď sa! Pomôžte Katalánsku!" a jej cieľom je vyjadriť podporu zosadenému katalánskemu premiérovi Carlesovi Puigdemontovi, ktorý sa nachádza v dočasnom exile v belgickej metropole. A to aj po tom, ako v pondelok španielske úrady stiahli európsky zatykač naňho a na ďalších štyroch členov jeho bývalej vlády, ktorí s ním odišli do Belgicka. Puigdemont vyhlásil, že zostane v Belgicku aj po stiahnutí európskeho zatykača a bude sa aktívne zapájať do predvolebnej kampane pred predčasnými regionálnymi voľbami v Katalánsku vyhlásenými na 21. decembra. Belgická televízna stanica RTBF v tejto súvislosti pripomenula, že stovky Kataláncov, ktorí prišli do krajiny skôr, našli ubytovanie vo flámskych rodinách vo viacerých mestách flámskeho regiónu. Flámi, ktorí stále živia svoje separatistické ambície, otvorene podporujú snahy Katalánska o nezávislosť. Podľa belgických médií sa na demonštrácii očakáva okolo 20-tisíc účastníkov, ktorí chcú vyjadriť podporu svojej "exilovej vláde" a hlavne upozorniť európske inštitúcie a európskych predstaviteľov, aby dodržiavali "základné slobody a práva jedného zo svojich regiónov". Demonštranti ohlásili začiatok svojho pochodu na 11.30 miestneho času, od Schumanovho námestia pôjdu smerom na neďaleké Námestie Jeana Reya, v blízkosti Leopoldovho parku. V bočných uličkách európskej štvrte a v blízkosti oboch parkov sú od rána v pohotovosti policajné vozidlá vrátane ťažkých zásahových vozidiel.


SME 25 ROKOVZo zákulisia redakcie: Lebo SME, aj so Slavom

35 obrazov zo SME

História SME

Stĺpček šéfredaktorky

Stĺpček Fulmeka

Anketa

Zo zákulisia

Obrazy starého sveta

Stále som papierový

Tomáš Prokopčák, Ondrej Podstupka, Matúš Burčík, Zuzana Kepplová a ďalší o svojom živote v SME a so SME.

Je to takmer zázrak. V krajine, ktorá si musela najskôr vybojovať svoju európsku budúcnosť, v krajine veksláckeho mečiarizmu, vlády jednej strany aj v krajine, kde v parlamente sedia fašisti, náckovia a oligarchovia sa snažia riadiť všetky nuansy jej fungovania, dokážu od jej vzniku až dodnes vychádzať slušné, seriózne a slobodné noviny. Úprimne, ani si neviem predstaviť, že by to bolo inak. Na pomery žurnalistiky som do SME prišiel ešte v predhistórii. Roky si elévoval, písal, počúval a učil sa. A už vtedy, tak dávno to bolo v našej DNA: hľadať pravdu, overovať fakty a v čoraz hlasnejšom šume dezinformácií zostávať dôveryhodným majákom. Je jedno, či sa vám vyhrážal Mečiar, Fico odmietol odpovedať na otázky, alebo sa protieurópska propaganda pokúšala rozvrátiť politické usporiadanie kontinentu. SME vždy bolo sprievodcom a priateľom. Nie tým, ktorý vás chytí za ruku a ťahá vás za sebou. Ale takým, ktorý vám kúpi krígel piva a bude vás počúvať. To bolo SME, keď som doň ako mladý dvadsiatnik pred viac ako desaťročím a tromi šéfredaktormi prichádzal. A také zostalo dodnes – čo je na Slovensku takmer zázrak. Romantika novinárskeho povolania sa mi rozplynula pri prvej uzávierke a predstavy o vznešenosti poslania pri čítaní prvej diskusie pod článkom. Ukázalo sa, že noviny vznikajú oveľa živelnejšie, ako sa z pohľadu na obrazovku mobilu alebo novinovú stranu zdá. Navyše ich vyrábajú zvláštni ľudia. Ak roky denne preosievate cez hlavu viac faktov, ako väčšina ľudí vstrebe za celý týždeň, vytvoríte si k realite svojrázny vzťah. V mnohom je definovaný cynizmom, lebo v redakcii získate prirodzený inštinkt sa na udalosti pozerať cez to, komu prospejú alebo uškodia a kto z nich má najviac. Cynizmus je taký rozšírený, že ak o svete píšete, jednoducho do vás vsiakne. Je preto pozoruhodné, že ľudia žijúci v chaose výroby novín, ktoré píšu o cynickom svete, si dokázali uchovať rešpekt k dvom základným hodnotám – pravde a ľudskosti. Rovnako ako by bežný človek na ulici neveril, ako chaoticky noviny vznikajú, neveril by ani aké obety robia, aby si rešpekt k pravde a ľuďom uchovali. Čim dlhšie tento cynizmus s ľudskou tvárou pozorujem, tým väčší rešpekt mám ku ľuďom, ktorí ho dokážu denne strpieť a vyrábať. Bolo to len nedávno, keď sa v redakcii SME prvý raz objavil Slávo. Nie všetci kolegovia boli z jeho príchodu nadšení. Viacerí sme však verili, že si Sláva postupne všetci obľúbime a on si obľúbi nás. Slávovi sme našli vhodné miesto, aby mal dobrý prehľad o tom, čo sa v redakcii deje. Prvé dni nebol veľmi priateľský. Keď sa k nemu niekto priblížil, len podozrievavo gúľal očami. Ale prešlo niekoľko týždňov a začali sme si rozumieť. Do práce nám Slávo nezasahuje. Niekedy ani nevieme, že ho tu máme. Tvári sa nenápadne, úplne dokázal splynúť s prostredím. Mierny rozruch vzbudil, keď sa prvý raz objavil na redakčnej porade. Potom prišiel ešte niekoľko ráz. Nehovoril nič, len sledoval situáciu. Dnes je to už bežné. Vychádzame spolu. Slávo je zviera – chameleón jemenský, ktorého sme si priniesli vlani v lete. Máme ho v teráriu v oddychovej zóne. Jeseň 2014. Pamätám si tie porady v plnej zasadačke. Penta prichádza, potom prišla, my sme odišli, presviedčali nás, aby sme ostali... Vtedy som to pozoroval trochu z diaľky. Rovnako ako kolegovia som dal výpoveď a bol som na odchode. Uverili sme, že bez ohľadu na veľkosť podielu Penty sa v tomto prostredí nedá slobodne pracovať. A potom tá snaha Alexeja Fulmeka a Petra Vajdu zachrániť zvyšky redakcie. Vymenovanie novej šéfredaktorky. Pre mňa bolo Sme dobrým zamestnávateľom, nositeľom myšlienok, ktoré odídu s nami, lebo sú univerzálne, a teda prenosné. Pre nich to bolo dieťa, ktoré nemôžu len tak opustiť. Uveril som ich presvedčeniu, že SME už len pre svoju históriu a zaslúžený pátos nemôže skončiť, nemôžeme podľahnúť finančnej skupine bez boja. Výpoveď som stiahol. Neľutujem. SME vyhralo, Penta prehrala. Chcela zničiť jediný kritický denník, teraz sú na Slovensku kvalitné a kritické denníky dva. A my môžeme s čistým svedomím povedať, že sme sa nenechali opentať a dôležitý príbeh SME pokračuje. Lebo on dôležitý naozaj je. Ideš robiť pre Pentu? Ako sa ti robí u penťákov? Slavo Haščák s vami sedí v kancelárii? Keď som na jar 2015 uvažovala o nástupe, tiež som sa pýtala na Pentu. Ďalej za Bratislavou sa moji známi zaujímali skôr o politikov. Či mi volajú. Čo mi hovoria. A že aj tak novinám neveria. Aj v denníku, ktorý sa profiloval pravicovo, som si chcela uchovať záujem o sociálne témy, solidaritu a dostať na stránky viac ženských mien a tvárí. Od čitateľov som sa preto dozvedela, že som neomarxistka a humanrightistka. Naučila som sa v diskusiách odpovedať oslovením pán/pani a použiť nick čitateľa. A keď odtiahli najtvrdšie trollovacie komandá (Ukrajina, utečenci, Sulík), ukázali sa obrysy diskusie, ktorá stojí za to. Keď som sa rozhodovala, zavážili dve veci – prístup denníka k referendu o rodine. A osobné stretnutie s ľuďmi z redakcie. Slavo je kúsok od našej miestnosti. Ale nie Haščák, náš chameleón. Nikomu netelefonuje, žerie cvrčky a lozí po vanilke. Beriete si tu prítomnú Anitu Ráczovú? Áno. A vy, Anita Ráczová, beriete si tu prítomné miesto? Áno. A vstúpili SME do vzťahu. S miernymi obavami, ale plní odhodlania, že dáme zo seba to najlepšie. Je to síce len láska k práci, nie je večná a nekonečná, ale keby mi niekto pred jedenástimi rokmi povedal, že sa ešte aj v roku 2018 budeme držať za ruku, poslala by som ho kade ľahšie. Na takú romantiku ja neverím. A naozaj, nebola to žiadna prechádzka ružovým sadom. Skôr sado-maso. Prvá vážna kríza vraj prichádza po siedmich rokoch. Hm. Moja prišla po siedmich minútach. Zazvonil mi telefón. Volala mama, plakala, práve ju hospitalizovali. Roztriasla som sa. Čo teraz? Prvý deň v práci a ja hneď utekám preč? Ale nedalo sa inak, musela som. A nikto mi nič nevyčítal. To je totiž tak. Noviny nevyrábajú stroje, ale ľudia. Hoci tu niekedy všetci fungujú ako roboti, pretože tlak je obrovský a všetko sa deje nadsvetelnou rýchlosťou, stále je to miesto, kde bije veľké srdce. To moje dostalo najviac zabrať vtedy, keď nám do úsmevu skočil neželaný hosť. Dýku do chrbta mi vrazili aj tí, o ktorých som si myslela, že sú priatelia. Rozvod bol na dosah. Aj papiere už boli podpísané. Ostávalo vyriešiť jediný problém: Kam ďalej? Čo je tu lepšie? Chvíľka ticha, mozog šrotuje. A preto som stále ešte tu. S novými ľuďmi. Aj medzi nimi sa našli takí, čo radi zákerne útočia, ale na tých, ktorí sú už dnes moji priatelia, sú krátki. Áno. Ešte si v SME? V novej práci som bola asi tri mesiace, keď mi túto otázku položila kamarátka už asi piaty raz. Lebo pár dní po tom, ako som nastúpila, som jej rozčarovane hovorila: Do mesiaca odídem. Prišla som z bláznivého televízneho prostredia a mala som pocit, že v SME som narazila na príliš serióznych intelektuálov. Toto nezvládnem, myslela som si. Potom však prišla moja chvíľa. Pod jednu fotografiu som napísala pár slov o speváčke Justin Timberlakeovej. Ona na nej nebola, iba Janet Jackson, ale aj tak som mala potrebu ju tam zamontovať a ešte som aj svojej šéfke presvedčivo vyvrátila podozrenie, že si ju s niekým mýlim. Nie, ona nie je muž! Prešlo by to bez povšimnutia, keby sa na porade neozval kolega: To je strašná hanba, že máme takúto chybu v novinách. Veď bola. A vzápätí vyšla v agentúre ČTK správa, že Briti majú nový rebríček, kto je ako sexy. Oddelenie zahraničia, naladené na výsmešky, len striehlo na to, kedy prejdem okolo, a zakaždým na seba pokrikovalo: Počuli ste už, že Justina Timberlakeová je najsexi muž Británie? Musela som sa smiať, a v ten deň sa mi začalo v SME páčiť. Dnes je Justina Timberlake môj obľúbenec, v redakcii mám skvelé kamarátky a niektorí by sa možno aj zľakli, keby vedeli, ako veľmi ich mám rada. V našej práci sa stáva, že hranica medzi motiváciou a demotiváciou je veľmi krehká, a preto mení svoje pozície. Myšlienky, dokedy zvládnem stres z uzávierok a chýb, som mala často, a asi nie som sama. Preto som si raz povedala, že krízu budem riešiť, až keď sa mi jeden deň nebude chcieť vstúpiť do redakcie a stráviť tam ďalší deň. Často som bola za tie roky unavená, lenivá, nahnevaná, dotknutá. Ale aby som sa netešila na tých prísnych intelektuálov? To sa mi ešte nestalo.


Štát má zaplatiť státisíce advokátovi zo zväzkov ŠtB

BRATISLAVA. Okresný súd v Leviciach priznal odškodné v celkovej výške 451-tisíc eur advokátovi René Hudzovičovi za negatívne následky jeho neoprávnenej evidencie vo zväzkoch niekdajšej tajnej polície ŠtB v komunistickom Československu. Vo zväzkoch bol vedený ako agent ŠtB. Informovala o tom agentúra ČTK. Na Slovensku ide zrejme o prvé súdne rozhodnutie svojho druhu, hoci spomínaný prípad zatiaľ nie je právoplatne ukončený. Okresný súd v Leviciach v polovici februára zaviazal Ústav pamäti národa (ÚPN), ktorý okrem iného archivuje zväzky po ŠtB, vyplatiť Hudzovičovi náhradu nemajetkovej ujmy vo výške 150-tisíc eur. Začiatkom týždňa súd zase rozhodol, že ministerstvo vnútra má Hudzovičovi kompenzovať ušlý zisk 301-tisíc eur. Advokát pôvodne žiadal odškodné celkovo vyše 1,2 milióna eur. Ani jeden zo spomínaných verdiktov v dlhoročnom spore nie je zatiaľ právoplatný. Cestu k možnému získaniu odškodného otvorilo advokátovi rozhodnutie slovenského súdu z roku 2010, podľa ktorého bol Hudzovič v registračných protokoloch ŠtB vedený ako agent neoprávnene. Voči verdiktu sa predchádzajúce vedenie ÚPN neodvolalo. Súd podľa Hudzovičovho advokáta Mareka Benedika rozhodol, že zverejnenie nepravdivej informácie o údajnej spolupráci jeho klienta s Štb malo pre neho závažné negatívne dôsledky vo sfére ochrany osobnosti. Benedik uviedol, že rozhodnutie o výške náhrady nemajetkovej ujmy ako morálneho zadosťučinenia je na úvahe súdu. "Sú to vlastne sumy za zničený život. Bola uverejnená nepravdivá informácia a ten, kto ju uverejnil, musí niesť následky. Ak toto pravidlo platí napríklad pre médiá, musí platiť rovnako aj pre štát a jeho inštitúcie," dodáva Hudzovičov advokát. Zväzok ohľadom spolupráce Hudzoviča s ŠtB Benedik označil za sfalšovaný a fiktívny. "Nejde o prvý prípad, keď sa ukázalo, že zväzky nie sú dôveryhodné," povedal Benedik. Advokát tiež ČTK povedal, že ďalší postup s klientom zváži po doručení písomného vyhotovenia rozsudkov. Predseda správnej rady ÚPN Ondrej Krajňák ČTK povedal, že ústav sa voči rozhodnutiu súdu prvej inštancie ohľadom nemajetkovej ujmy odvolá. "Podľa mojich informácií je tento spor unikátny. Neviem o tom, že by ktorýkoľvek slovenský súd priznal osobe evidovanej vo zväzkoch ŠtB odškodné a už vôbec nie v takej výške," uviedol Krajňák. Ministerstvo vnútra ČTK informovalo, že sa k prípadu nebude vyjadrovať, pretože nebol právoplatne ukončený. V spore o evidencii vo zväzkoch ŠtB predtým uspel aj terajší český minister financií Andrej Babiš. Okresný aj krajský súd rozhodli, že Babiš je neoprávnene evidovaný v dokumentoch ŠtB ako jej agent. Najvyšší súd SR tento rok v januári zamietol mimoriadny opravný prostriedok ÚPN, ktorý chcel týmto spôsobom zvrátiť spor s Babišom. Podľa Krajňáka by rozhodnutie súdu ohľadom odškodného Hudzovičovi mohli využiť aj ďalšie osoby. "Dovolím si povedať, že rozhodnutie súdu otvára nový dôchodkový pilier. Vo zväzkoch ŠtB sú evidované desiatky tisíc spolupracovníkov, ktorých zväzky boli do značnej miery skartované. Ak títo ľudia pocítia možnosť vysúdiť vysoké odškodné, nepochybne ju využijú," uviedol Krajňák. Za absurdnú Krajňák označil skutočnosť, aby za prácu ŠtB niesol zodpovednosť ÚPN, ktorý na Slovensku skúma obdobie neslobody. Dodal, že prenasledovatelia politických väzňov si užívajú slušné výsluhové dôchodky, a to aj za obdobie, keď systematicky ničili ľudské životy. Hudzovič je advokát z Nitry. O jeho údajnej spolupráci s Štb informovala televízia Markíza v júni 2007. V tom čase sa stal náhradníkom v disciplinárnej komisii Slovenskej advokátskej komory. Zo záznamov Štb podľa televízie vyplývalo, že agentom sa Hudzovič stal v roku 1984. Ako 20-ročný študent práva mal údajne donášať na spolužiakov. „Kandidát našu požiadavku pochopil a uviedol, že z prostredia vysokoškolských poslucháčov Univerzity Pavla Jozefa Šafárika Košice je nám ochotný poskytovať štátnobezpečnostné poznatky,“ písalo sa vo zväzku Hudzoviča. Dôstojníci ŠtB sa vtedy podľa televízie zaujímali konkrétne o poslucháča irackého pôvodu. S Hudzovičom sa stretávali v prepožičanom byte. Spolupráca trvala podľa dokumentov dva roky, ŠtB podala najmenej sedem správ, uviedla Markíza. Hudzovič vtedy údajnú spoluprácu s Štb odmietol komentovať a obrátil sa na súd. V roku 2010 súd rozhodol, že Štb ho ako agenta viedla neoprávnene. ÚPN sa pod vedením Ivana Petranského neodvolal a verdikt sa stal právoplatným. Následne advokát podal dve žaloby, ktorými sa domáhal finančného odškodnenia v celkovej výške 1,2 milióna eur.


Konvoj amerických a britských vojakov sa presunie do Poľska

Prvá zo siedmich častí konvoja konvoja opustila české územie pred 11. hodinou.

PRAHA. Celý konvoj amerických a britských vojakov, ktorý prechádza cez Česko, prekročí počas nedeľného popoludnia po skupinách hranice do Poľska. Kolóna 125 vozidiel s posádkami v celkovom počte 550 osôb sa presúva z Nemecka do Poľska, kde budú pôsobiť v rámci posilnenia východného krídla NATO, informoval server iDnes.cz. Citoval hovorcu Generálneho štábu Armády ČR Jana Šulca, podľa ktorého vojaci prenocovali v Jaselských kasárňach v Starej Boleslavi, odkiaľ v nedeľu vyrazili po diaľnici smerom na Hradec Králové a k hraničnému priechodu v Náchode. Rovnako ako v sobotu ich sprevádza Polícia ČR a Vojenská polícia. Prvá zo siedmich častí konvoja konvoja opustila české územie pred 11. hodinou a hovorca Šulc povedal, že ešte dnes prekročí hranice s Poľskom celý konvoj. Jeho prejazd sledovali v Česku hlúčiky ľudí, bolo ich však menej ako pri prejazdoch podobných konvojov v minulosti. Za ostatné dva roky prekročili Česko tri podobné konvoje.


Podnikateľská aktivita v eurozóne sa výrazne zlepšila

Ekonomika eurozóny smeruje k najlepšiemu výkonu za posledných šesť rokov.

BRATISLAVA. Ekonomika 19-člennej eurozóny smeruje k najlepšiemu výkonu od začiatku roka 2011. Naznačujú to výsledky prieskumu, o ktorom informovala vo štvrtok agentúra Markit. Jej index nákupných manažérov (PMI) pre menovú úniu v novembri posilnil na 57,5 bodu z októbrových 56 bodov. Index sa udržal pohodlne nad hranicou 50 bodov, ktorá oddeľuje pokles ekonomickej aktivity od rastu, pričom výsledok bol najlepší od apríla 2011.To naznačuje, že hrubý domáci produkt (HDP) eurozóny môže v posledných troch mesiacoch roka posilniť o 0,8 percenta a prispieť tak k najsilnejšiemu hospodárskemu rastu za dekádu, uviedol hlavný ekonóm agentúry Markit Chris Williamson.


Poslankyňu Blahovú zažalovali chovanci aj riaditeľ Čistého dňa

Muža, ktorý mal sexuálne zneužiť chovankyňu, stále súdia.

BRATISLAVA. Poslankyňa Národnej rady SR Natália Blahová bude čeliť žalobám za poškodenie dobrého mena a ohováranie. Žaloby na ňu podľa TV Markíza podali riaditeľ resocializačného centra Čistý deň Peter Tománek, rovnako chovanci toto zariadenia a ich rodiny. "Od Blahovej, ktorá ako prvá upozornila na možné sexuálne zneužívanie chovankýň centra, údajne žiadajú verejné i písomné ospravedlnenie," informuje televízia na svojom spravodajskom webe. Muža (26), ktorý mal sexuálne zneužiť chovankyňu resocializačného zariadenia Čistý deň, stále súdia. Obvineným zo sexuálneho zneužívania troch klientiek bol aj bývalý psychológ. Súd mu v roku 2018 uložil trest odňatia slobody vo výmere 32 mesiacov s podmienečným odkladom na skúšobnú lehotu v trvaní troch rokov. Súdne žaloby za údajné ohováranie a poškodzovanie dobrého mena, ktorým zo strany chovancov i riaditeľa resocializačného centra Čistý deň čelí poslankyňa Natália Blahová, považuje ona sama za úplne neopodstatnené. Po zoznámení sa s obsahom podnetov to Blahová uviedla pre TASR. "Napadnuté veci sú vyjadrenia, ktorými som citovala oficiálne zistenia Ministerstva práce, sociálnych vecí a rodiny (MPSVR) SR, respektíve výpovede, uskutočnené pred orgánmi polície," upozornila Blahová v súvislosti so žalobami podanými na Okresnom súde v Trnave. Myslí si, že ide len o "neuspokojenú snahu manželov Tománkovcov o mediálnu pozornosť". Počin sťažovateľov sa jej javí absurdný o to viac, ak v kauze padol súdny verdikt, ktorým bol bývalý psychológ v centre odsúdený za sexuálne zneužívanie, ďalšieho muža v prípade stále súdia. Blahová tiež naznačila, že existujú dôvody a podnety pre pokračovanie vo vyšetrovaní.


Rast štátnych výdavkov ťahá okrem splátky stíhačiek aj zvyšovanie platov

Schodok štátneho rozpočtu sa v júli znížil na 1,426 miliardy eur.

BRATISLAVA. Rýchly rast hotovostných štátnych výdavkov v tomto roku podporuje okrem splátky za stíhačky aj valorizácia miezd v štátnej správe či navyšovanie transferov obciam. Konštatuje to analytik verejných financií v Rade pre rozpočtovú zodpovednosť Pavol Majher. Hotovostné výdavky štátneho rozpočtu pritom ku koncu júla medziročne stúpli o takmer 1,3 mld. eur, čo sa podpísalo aj pod vyše miliardové medziročné navýšenie schodku štátneho rozpočtu na viac ako 1,4 mld. eur."Hotovostné výdavky štátneho rozpočtu rástli vo všetkých položkách ekonomickej klasifikácie. Kompenzácie zamestnancov, teda výdavky na mzdy a poistné, rástli medziročne o viac ako 14 %, čo súvisí s valorizáciou platov vo verejnom sektore," uviedol pre agentúru SITA Majher. Zároveň upozorňuje na vyše štvrtinový medziročný nárast výdavkov na tovary a služby na 900 mil. eur, čo je najvyššia úroveň od roku 2008. Nárast investícií bol spôsobený najmä zálohovou platbou za stíhačky vo výške viac ako 450 mil. eur, objem ostatných investícií podľa Majhera poklesol."Medziročne o 7 % rástli aj bežné transfery najmä z titulu navyšovania transferov obciam na dofinancovanie vplyvu legislatívnych opatrení," dodal analytik RRZ s tým, že ide najmä o dofinancovanie valorizácie platov či príspevok na obedy. V tomto roku výrazne rastú aj kapitálové transfery. Medziročne boli vyššie o 27 % najmä vďaka rýchlejšiemu čerpaniu európskych fondov.Ako však dodáva Majher, hotovostné hospodárenie štátneho rozpočtu tvorí iba časť salda celej verejnej správy. "Hoci vývoj hotovostných zostatkov zverejňovaný ministerstvom financií môže poukazovať na niektoré dôležité trendy a riziká, pre komplexný pohľad je potrebné zohľadniť aj hospodársky výsledok ostatných subjektov verejnej správy, napríklad obcí, vyšších územných celkov či Sociálnej poisťovne," konštatuje.Na výslednú rozpočtovú bilanciu verejnej správy však vplývajú aj metodické úpravy pri prechode z hotovostnej na akruálnu evidenciu. To napríklad spôsobí, že platby za stíhačky sa v rozpočte verejnej správy na akruálnom princípe prejavia až v čase ich reálneho dodania. Napriek tomu rozpočtová rada vo svojom aktuálnom rozpočtovom semafore identifikovala riziká aj pre saldo verejnej správy v tomto roku na úrovni takmer jednej miliardy eur.Schodok štátneho rozpočtu ku koncu júla dosiahol 1,426 mld. eur. Hoci sa medzimesačne znížil o 66 mil. eur, oproti rovnakému obdobiu minulého roka stúpol až o vyše miliardu eur. Sedemmesačné výdavky štátneho rozpočtu stúpli o 15,3 % na 9,571 mld. eur. Príjmy rozpočtu na druhej strane rástli medziročne iba o 2,9 % na 8,144 mld. eur. Na celý tento rok štátny rozpočet počíta s príjmami 15,498 mld. eur, výdavkami 17,539 mld. eur a schodok by tak mal dosiahnuť 2,041 mld. eur.


Hinduisti sa ohadzujú farbami a oslavujú príchod jari

Indický sviatok Hólí je oslavou farieb, lásky a jari. Koná sa podľa splnu buď vo februári, alebo marci.

VRINDAVAN. Pri príležitosti osláv hinduistického festivalu farieb Hólí sa veriaci ohadzujú farebnými práškami a modlia sa. Hólí festival je súčasťou osláv príchodu jari. V minulosti mali vdovy zakázané sa zúčastňovať týchto osláv, pretože podľa hinduistickej tradície boli považované za nositeľky nešťastia. Okolie im prisudzuje zodpovednosť za manželovu smrť, lebo nedokázali udržať jeho dušu medzi živými. Niektoré sa tomu vzoprú a prichádzajú hľadať útechu do Vrindavanu, kam sa chodia bohovi Krišnovi pokloniť tisícky pútnikov. Žijú tu v malých domčekoch, síce zabudnuté a opustené, ale nikto nimi nepohŕda. Pozrite si galériu z festivalu.


Austrálsky senátor čelil kritike za názor na masakru v Christchurchi

Senátor za Queensland vyfackal mladíka, ktorý mu na znak nesúhlasu rozbil o hlavu vajíčko.

SYDNEY. Austrálsky senátor Fraser Anning si na utorňajšom zasadnutí parlamentu vyslúžil kritiku za svoje vyjadrenia o nedávnych útokoch na mešity v meste Christchurch na Novom Zélande. V reakcii na masakru, ktorá si vyžiadala životy 50 ľudí, totiž vyhlásil, že útoky boli výsledkom moslimského prisťahovalectva do krajiny. Píše o tom agentúra AP. Senátor za Queensland sa stal terčom kritiky i za to, že vyfackal mladíka, ktorý mu na znak nesúhlasu s jeho výrokom rozbil o hlavu vajíčko. On-line petíciu za Anningovo vystúpenie zo zákonodarného zboru podpísalo viac než milión ľudí. Jeho komentárom sa bude venovať parlament v stredu, keď bude hlasovať o tom, či mu vysloví nedôveru. Už v utorok, keď sa parlament zišiel po prvý raz po mesačnej prestávke, však poslanec austrálskeho Senátu Simon Birmingham využil možnosť naňho slovne zaútočiť. Anninga odsúdil za nedostatok základnej ľudskosti, o čom mali svedčiť jeho slová po útokoch. Birmingham sa rozčúlil, keď Anning povedal, že svoje vyjadrenia neľutuje. Sám Anning následne členom vlády položil otázku, či si myslia, že politicky motivované násilie je za určitých okolností akceptovateľné. Reagoval tak na incident s vajíčkom. Austrálsky premiér Scott Morrison označil Anningove slová za "otrasné" a "ohavné" s tým, že "v Austrálii nemajú miesto".


Rybárikovej sa elitná stovka vzďaľuje čoraz viac, sú v nej tri Slovenky

LONDÝN. Japonská tenistka Naomi Osaková je aj naďalej na čele rebríčka WTA. Na druhom mieste stále figuruje Austrálčanka Ashleigh Bartyová, tretia je Češka Karolína Plíšková. Do najlepšej desiatky sa posunula Američanka Sloane Stephensová, ktorá poskočila z jedenásteho na desiate miesto. Najlepšia slovenská singlistka Viktória Kužmová klesla z 54. na 55. priečku, Dominika Cibulková je 70., v prvej stovke je zo Sloveniek ešte Anna Karolína Schmiedlová na 96. pozícii.


Putin je proti terapeutickým výnimkám: Nechcem, aby vyhrávali chronicky chorí

Výnimku od WADA dostali napríklad cyklisti Wiggins a Froome či atlét  Farah.

MOSKVA. Ruský prezident Vladimir Putin v utorok uviedol, že terapeutické výnimky na užívanie zakázaných látok dávajú neférovú výhodu a takýto športovci by podľa neho nemali štartovať na veľkých podujatiach. Informovala agentúra AP. Športovci s terapeutickou výnimkou môžu pretekať, hoci užívajú látky, ktoré sú normálne na zakázanom zozname. Udeľovanie týchto výnimiek pre viacerých športovcov je momentálne vo vyšetrovaní po tom, ako sa hekerská skupina Fancy Bears nabúrala do systému ADAMS, aby zverejnila dôveryhodné zdravotné záznamy niekoľkých svetoznámych športovcov. Medzi nimi boli i tenistka Venus Williamsová, trojnásobný víťaz Tour de France Chris Froome či olympijský medailisti Bradley Wiggins a Mo Farah. "Musíme poriadne nastaviť používanie výnimiek, v opačnom prípade budú všetky rekordy a víťazstvá získavať športovci s chronickými chorobami," uviedol Putin a navrhol obmedzenia pre športovcov s výnimkami. "Mohli by štartovať v špeciálnych kategóriách, alebo by ich výsledky mohli posudzovať iným spôsobom," dodal ruský prezident. Obvinenie Svetovej antidopingovej agentúry (WADA), ktorá tvrdí, že hekerská skupina je napojená na Rusko, Putin nekomentoval. Prezident Medzinárodného olympijského výboru (MOV) Thomas Bach minulý mesiac uviedol, že požiada ruské úrady o tom, aby zastavili hekerov.


Arsenal a Liverpool strelili súperom päť gólov, Chelsea zdolala Tottenham

Z víťazstva sa tešil aj Manchester United.

LONDÝN. Futbalisti FC Liverpool zvíťazili v stretnutí 28. kola najvyššej anglickej futbalovej súťaže Premier League 2018/2019 nad Watfordom jednoznačne 5:0 a udržali sa tak na čele ligovej tabuľky. V prvom polčase sa dvakrát presadil Sadio Mané, ďalší gól pridal Divock Origi a dvakrát bol v závere úspešný aj stopér Virgil van Dijk. O tom, že náskok zverencov Jürgena Kloppa na čele tabuľky bude naďalej len jednobodový, rozhodol triumf Manchestru City nad West Hamom 1:0. Jediný presný zásah stretnutia zaznamenal z pokutového kopu Argentínčan Sergio Agüero v 59. min. V londýnskom derby na Stamford Bridge bola úspešnejšia Chelsea, ktorá zdolala Tottenham 2:0. Skóre stretnutia otvoril v 57. minúte Pedro, v závere si dal ešte vlastný gól Kieran Trippier. Z víťazstva sa tešil aj Manchester United, ktorý zdolal Crystal Palace 3:1. Dva góly zaznamenal Romelu Lukaku a jeden pridal Ashley Young. Arsenal Londýn - Bournemouth 5:1 (2:1)Góly: 4. Özil, 27. Mchitarjan, 47. Koscielny, 59. Aubameyang, 78. Lacazette - 30. Mousset Southampton - Fulham 2:0 (2:0)Góly: 23. Romeu, 40. Ward-Prowse Crystal Palace - Manchester United 1:3 (0:1)Góly: 66. Ward - 33. a 52. Lukaku, 83. Young Chelsea - Tottenham 2:0 (0:0)Gól: 57. Pedro, 85. Trippier (vl.) Liverpool - Watford 5:0 (2:0)Góly: 9. a 20. Mané, 80. a 83. Van Dijk, 66. Origi Manchester City - West Ham 1:0 (0:0)Gól: 59. Agüero (z pok. kopu)


Iracký premiér nariadil pre protesty v Bagdade zákaz vychádzania

Ľudia v Iraku protestujú pre nespokojnosť s vládou premiéra Mahdího.

BAGDAD. Iracký premiér Ádil Abdal Mahdí nariadil v noci na štvrtok zákaz vychádzania v hlavnom meste Bagdad z dôvodu protestov v Bagdade a v ďalších mestách, počas ktorých prišlo o život deväť ľudí. Informovala o tom vo štvrtok agentúra AFP. Zákaz vzťahujúci sa na "vozidlá a ľudí v Bagdade" vstúpi do platnosti vo štvrtok o 5.00 miestneho času a je platný až do odvolania, uviedla agentúra Reuters. Zákaz vychádzania nariadili aj v mestách Násiríja na juhovýchode krajiny a Nadžaf v strednej časti krajiny. Irackú metropolu Bagdad od utorka sužujú násilné protivládne protesty, ktoré si vyžiadali deväť obetí na životoch a stovky ďalších utrpeli zranenia. Protesty, ktoré sa rozšírili aj do provincií ležiacich severne i južne od Bagdadu, sú prvým prejavom nespokojnosti verejnosti s vládou premiéra Mahdího, ktorá vznikla pred rokom. Demonštranti jej vyčítajú najmä korupciu, nefunkčnosť verejnej správy a nezamestnanosť. Mahdí, naopak, viní z násilia "agresorov" medzi protestujúcimi.


Brexit bude definitívny až v roku 2020

Myslí si to hlavný vyjednávač EÚ pre rokovania s Britániou Michel Barnier.

BRUSEL. Prechodné obdobie po oficiálnom vystúpení Spojeného kráľovstva z Európskej únie by sa malo skončiť dňom 31. decembra 2020. Oznámil v stredu v Bruseli hlavný vyjednávač EÚ pre brexit Michel Barnier. Agentúra DPA pripomenula, že za navrhovaným dátumom ukončenia prechodného obdobia je odporúčanie Európskej komisie. Túto časovú os by mali schváliť ministri členských štátov v januári 2018. Je súčasťou usmernení o rokovaniach o prechodnom období, ktoré má predchádzať novej dohode o budúcich obchodných vzťahoch medzi EÚ a Britániou. Barnier spresnil, že detaily týkajúce sa prechodného obdobia budú prijaté ako súčasť dohody o brexite, ktorá má byť dokončená do októbra 2018. Zvyšné päťmesačné obdobie - do konca marca 2019 - bude vyhradené ratifikačnému procesu tejto dohody zo strany Európskeho parlamentu a niektorých národných parlamentov. Podľa jeho slov sa počas prechodného obdobia budú všetky právne predpisy EÚ aj naďalej vzťahovať na Britániu, hoci Londýn už nebude pri rozhodovacom stole - nebude mať zástupcov v rozhodovacích orgánoch EÚ. "Nemôže to byť prechodné obdobie á la carte," zdôraznil Barnier. Koniec roka 2020 vníma ako logické ukončenie prechodného obdobia, počas ktorého britská strana bude mať dostatok času pripraviť sa na obdobie mimo členstva v EÚ.


Šéf Krajského súdu v Bratislave si štrngal s advokátom Bžánom, ktorý zarába na štáte

Sudca sa k otázke vzťahu s advokátom nevyjadril.

BRATISLAVA. Ministerka spravodlivosti Lucia Žitňanská by mala z funkcie odvolať predsedu Krajského súdu v Bratislave Ľuboša Sádovského. Na tlačovej besede to v stredu vyhlásil poslanec opozičnej SaS Alojz Baránik. Odvolával sa pri tom na článok týždenníka Plus 7 dní, ktorý konštatuje údajný blízky vzťah Sádovského a advokáta Radovana Bžána. Ten je známy z kauzy predražených právnych služieb, za ktoré má štátna akciová spoločnosť MH Manažment, a. s. vyplatiť jeho advokátskej kancelárii odmenu za spor so spoločnosťou Enel o Vodnú elektráreň Gabčíkovo. "Očakávame, že Žitňanská situáciu vyhodnotí ako politička, ktorá má záujem o férové a neskorumpované súdnictvo a takýto záujem nepredstiera, ale je jej vlastný. Potom jediným správnym krokom ministerky je odvolanie Sádovského z funkcie predsedu krajského súdu," odkázal Baránik. Plus 7 dní získal fotografiu, na ktorej sedí sudca v Bžánovej kancelárii a štrngajú si vínovými pohármi. V pozadí sú vystavené rodinné fotografie Radomíra Bžána, na stolíku vidieť zopár fliaš alkoholu. Sudca pre týždenník reagoval, že nemá potrebu vyjadrovať sa k otázke vzťahu s Bžánom. Očakávame, že Žitňanská situáciu vyhodnotí ako politička, ktorá má záujem o férové a neskorumpované súdnictvo a takýto záujem nepredstiera, ale je jej vlastný. "Zvolil som právnu cestu riešenia tejto situácie voči vydavateľovi týždenníka. Následne po reakcii vydavateľa poskytnem vyjadrenie na všetky otázky, súvisiace s vecou. Dovtedy sa verejne vyjadrovať už nebudem,“ zdôraznil v stanovisku. Bžán na otázky nereagoval. Podľa Baránika tiež z článku vyplýva, že majetkové pomery sudcu nezodpovedajú jeho príjmom. "Krajský súd v Bratislave patrí z hľadiska torpédovania spravodlivosti k najhorším," skonštatoval Baránik. Ten zároveň plánuje otázku majetkových pomerov sudcu predložiť na pôde parlamentného výboru pre nezlučiteľnosť funkcií. Podľa spomínaného článku sudca vlastní niekoľko nehnuteľností a jeho synovia navštevujú súkromnú školu Cambridge International School, kde ročné školné predstavuje 27 500 eur pre oboch. Týždenník ďalej informuje, že Sádovský zarobil za minulý rok z výkonu funkcie sudcu vyše 38-tisíc eur, rok predtým o dve tisícky menej a v roku 2014 necelých 35-tisíc eur. "Donedávna býval vo svojom novopostavenom rodinnom dome v obci neďaleko hlavného mesta. Popritom dostavuje ďalší rodinný dom s rozľahlým, takmer dvadsaťárovým pozemkom v Levickom okrese. Ani v jednej z týchto nehnuteľností však zrejme nežije. Minulý rok sa podľa našich informácií presťahoval do jednej z najexkluzívnejších bratislavských štvrtí. Dom pri Horskom parku, z ktorého pravidelne ráno odchádza a kde sme ho nafotili aj my, však nie je písaný naňho. Vila oficiálne patrí istému veľkopodnikateľovi. Na priamu otázku, či býva v dome tohto mediálne známeho biznismena, Sádovský neodpovedal," píše sa v článku. Odvolanie Sádovského z funkcie by však poslanec Baránik považoval len za prvý krok. "Nejde totiž o jednu čiernu ovcu, ale o chobotnicu, ktorú treba zabiť," apeloval. Baránik dodal, že mladí ľudia vstupujúci do právnických povolaní si aj pri takýchto prípadoch uvedomujú, že nerozhoduje ich usilovnosť a talent, ale len známosti. "Ministerka spravodlivosti sa s predsedom súdu Sádovským ešte minulý týždeň v piatok krátko stretla s tým, že v priebehu tohto týždňa očakáva od neho všetky informácie a vysvetlenia k podozreniam," uvádza sa v stanovisku rezortu spravodlivosti s tým, že jeho stanovisko ministerka dostala, rezort ho preskúma a k celej veci sa vyjadrí.


EÚ by mala zaviesť clá na tie americké produkty, ktoré USA zasiahnu, vyhlásil Lange

Rozhodnutie Spojených štátov o zavedení ciel na oceľ a hliník minulý týždeň vyvolalo obavy z obchodnej vojny.

BRUSEL. Európska únia (EÚ) by sa v rámci odvety mala sústrediť na zavedenie ciel na tie americké produkty, ktoré skutočne zasiahnu Spojené štáty, ak prezident Donald Trump uskutoční svoje hrozby o clách na dovoz ocele, hliníka alebo automobilov. Vyhlásil to Bernd Lange, predseda výboru pre medzinárodný obchod Európskeho parlamentu (EP), v rozhovore pre rozhlasovú stanicu rbb-Inforadio. Podľa Langa clá v EÚ nemusia zodpovedať americkým colným sadzbám v zmysle cent za cent, ale mali by sa zamerať na vývoz politicky citlivých amerických produktov, ako sú sójové bôby alebo kukurica. Lange pre rbb-Inforadio v utorok povedal, že Európania by mali prijať "opatrenia, ktoré sa Spojených štátov skutočne dotknú. Zároveň však vyjadril nádej, že "rozumné" hlasy v USA zabránia tomu, aby Trump zaviedol clá. Rozhodnutie USA o zavedení ciel na oceľ a hliník minulý týždeň vyvolalo obavy z obchodnej vojny. Brusel na oplátku pohrozil clami na celú škálu amerických produktov, od motocyklov, cez džínsy až po pomarančový džús.


Minister Richter vidí dve možnosti, ako by sa mohla zvyšovať minimálka

Zamestnávatelia volajú po tom, aby sa stanovil mechanizmus.

BRATISLAVA. Zamestnávatelia volajú po tom, aby sa stanovil mechanizmus, podľa ktorého by sa zvyšovala minimálna mzda na Slovensku. Premiér Peter Pellegrini (Smer) na piatkovom sneme Republikovej únie zamestnávateľov (RÚZ) naznačil, že postupne by sa malo smerovať k tomu, aby minimálna mzda predstavovala 60 percent priemernej mzdy v národnom hospodárstve. "Áno, 60 percent podielu priemernej mzdy môže byť otázka, ktorá môže byť aktuálna. Je to odporúčanie Medzinárodnej organizácie práce, Európskeho sociálneho výboru. Je to jedna z možností," podotkol minister práce Ján Richter (Smer). Riešením by však podľa neho mohla byť aj odvetvová minimálna mzda. "To je tiež cesta, ktorou by sa dalo vydať. Odmietam rozmýšľanie o regionálnej minimálnej mzde. Odvetvová zohľadňuje objektívne rozdiely, ktoré z hľadiska ceny práce v jednotlivých odvetviach sú," doplnil Richter. Zároveň uviedol, že sa nechce vyjadrovať k výške minimálnej mzdy v budúcom roku, kým majú priestor na rokovanie sociálni partneri. Premiér Pellegrini tiež naznačil, že zákony, ktoré ovplyvňujú chod podnikov, by mali začať platiť vždy k začiatku nového roka, aby sa firmy mohli na zmeny pripraviť. "Z pohľadu vlády nevidím v tom problém. Všetky podstatné veci by v parlamente mali byť schválené do konca októbra a už potom sa venovať len rozpočtu. Bude dôležité komunikovať aj s poslancami," myslí si minister Richter.


Ruské letectvo narušilo vzdušné priestory Japonska a Južnej Kórey

Oba štáty vyslali k ruským lietadlám vlastné stíhačky.

SOUL. Ruské hliadkovacie a protiponorkové lietadlá typu Tupolev Tu-142 narušili vo štvrtok identifikačné zóny protivzdušnej obrany (ADIZ) Japonska a Južnej Kórey. S odvolaním sa na piatkové správy televízie SBS o tom informovala agentúra Jonhap.   Dva ruské stroje typu Tu-142 najprv narušili v oblasti Japonského mora ADIZ Japonska a následne aj ADIZ Južnej Kórey. Oba štáty vyslali podľa SBS v reakcii na narušenie svojho vzdušného priestoru k ruským lietadlám vlastné stíhačky. Predstavitelia juhokórejskej armády správy o narušení ADIZ bezprostredne nepotvrdili, ale ani nevyvrátili. Ešte 23. júla narušili pri podobnom incidente juhokórejskú ADIZ ruské a čínske vzdušné sily. Ruské stroje vtedy do vzdušného priestoru Kórey prenikli v oblasti Japonského mora dvakrát, pričom juhokórejské stíhačky museli počas týchto incidentov vystreliť stovky varovných výstrelov. Kremeľ neskôr vyhlásil, že lety boli súčasťou spoločného cvičenia s Pekingom.


Peking vydal Bielu knihu k obchodnému sporu s USA

Peking vyjadril pripravenosť pokračovať v rokovaniach.

PEKING. Čína uviedla, že zodpovednosť za súčasné stupňovanie obchodnej vojny nesú Spojené štáty. Peking súčasne vyjadril pripravenosť pokračovať v rokovaniach. "Čína nechce obchodnú vojnu, ale nemá pred ňou nijaký strach," uvádza sa to v Bielej knihe, ktorú v nedeľu uverejnila štátna rada krajiny. Peking je pripravený "spolupracovať s USA v záujme nájdenia riešenia situácie na základe dohody výhodnej pre obe strany", uvádza sa ďalej v dokumente. V tejto záležitosti však jestvujú určité hranice. Čína v základných otázkach nepripustí nijaké kompromisy. "Suverenita a česť krajiny sa musí rešpektovať. Dohoda medzi oboma stranami musí spočívať v rovnoprávnosti a vzájomnej výhodnosti," uvádza sa v Bielej knihe s tým, že Čína je otvorená rokovaniam, ale bude bojovať až do konca, keď to bude potrebné. Vláda má dostatok priestoru na to, aby zabezpečila zdravý vývoj čínskej ekonomiky aj počas napätia.


Údaje na preukaze kontrolóra výberu mýta sa majú zmeniť

Ministerstvo navrhuje vypustiť z preukazu osobné údaje.

BRATISLAVA. Údaje uvádzané na preukaze osoby poverenej výkonom kontroly výberu mýta by sa mali upraviť. Rovnako tak v prípade osoby, ktorá je poverená kontrolou úhrady diaľničných známok. Vyplýva to z vyhlášok, ktoré Ministerstvo dopravy a výstavby (MDV) predložilo do medzirezortného pripomienkového konania. "Navrhuje sa vypustiť uvádzanie osobných údajov, ako dátum narodenia a adresa trvalého bydliska držiteľa preukazu na preukaze osoby poverenej výkonom kontroly výberu mýta," približuje dôvodová správa. Podobným spôsobom by sa mali upraviť aj preukazy kontrolórov úhrady mýta. Zároveň sa tým má ustanoviť vzor oboch typov preukazov. Vyhlášky reflektujú na nariadenie Európskeho parlamentu a Rady Európskej únie. Pri oboch sa navrhuje účinnosť od 1. septembra tohto roka. Ich návrh je zverejnený na legislatívno-právnom portáli Slov-lex. Medzirezortné pripomienkové konanie by sa malo skončiť 2. júla 2019.


Do Pakistanu sa vrátia mimovládne organizácie

Islamabad mimovládky podozrieval z pomáhania pri hľadaní Usámu bin Ládina.

ISLAMABAD. Pakistanské ministerstvo vnútra dalo povolenie 70 medzinárodným mimovládnym organizáciám na obnovenie ich činnosti po tom, čo vláda v roku 2015 tvrdo zasiahla proti humanitárnym pracovníkom. Informoval o tom v piatok hovorca ministerstva Sarfráz Husajn. V októbri 2015 museli všetky zahraničné mimovládne organizácie zastaviť prácu, lebo Pakistan zaviedol nový systém registrácie. O rok a pol ministerstvo oficiálne umožnilo znovu pracovať 70 zo 134 organizácií, ktoré požiadali o nové povolenie na činnosť. Ešte musí rozhodnúť o prípadoch ďalších 64 organizácií. Pakistan vyhlasuje, že nové smernice pomôžu zlepšiť prácu mimovládnych organizácií v Pakistane, ktorý je jednou z najchudobnejších a najľudnatejších krajín na svete. Zdroje z bezpečnostných kruhov však tvrdia, že vláda chce mať väčšiu kontrolu nad zahraničnými organizáciami, aby mohla zabrániť zahraničnej špionáži. Spúšťačom zákazu boli obvinenia zo špionáže proti organizácii Save the Children (Zachráňte deti), ktorá údajne vycvičila pakistanského lekára Šakíla Afrídího, ktorý pomáhal americkej Ústrednej spravodajskej službe (CIA) v pátraní po vodcovi medzinárodnej teroristickej siete al-Káida, Usámovi bin Ládinovi.


Ministerstvo pripravuje reformu boja proti extrémizmu

Rezort vnútra v súčasnosti eviduje sedem skupín, ktoré sú aktívne v páchaní priestupkov s prvkami extrémizmu.

BRATISLAVA. Slovensko získa z eurofondov osem miliónov eur na systematickú podporu v boji proti prejavom extrémizmu a šíreniu propagandy. Vyplýva to z reformného zámeru, ktorý vypracovalo ministerstvo vnútra v spolupráci s operačným programom Efektívna verejná správa a predložilo ho na schválenie hodnotiacej komisii na čele so štátnou tajomníčkou Denisou Sakovou. Ministerstvo vnútra konštatuje, že extrémizmus a šírenie propagandy je závažný spoločenský fenomén, ktorý je na Slovensku na vzostupe, a jeho prejavy môžu vážne ohroziť bezpečnosť štátu. Preto je potrebné prísť s účinnými nástrojmi, ktoré by dokázali tieto negatívne prejavy potláčať. Rezort pripomína, že je dôležité o extrémizme komunikovať na všetkých stupňoch škôl.Pomôcť k tomu má reforma, ktorá bude ôsmimi miliónmi eur podporená z Európskeho sociálneho fondu a realizovať ju bude OP Efektívna verejná správa. Najväčšia časť z vyhradenej sumy, 3,5 milióna eur, je určená na vytvorenie špecializovaných elektronických nástrojov, ktoré budú schopné zbierať údaje o extrémizme z webových stránok a sociálnych sietí. Na vzdelávanie špecialistov, príslušníkov policajného zboru a zamestnancov verejnej správy a stredných škôl je vyčlenených 2,25 milióna eur, na osvetovo-vzdelávacie aktivity ďalších 0,5 milióna eur. Na realizáciu hlavných výskumných úloh a analýz poputuje 1,5 milióna eur. Cieľom projektu je tiež znížiť počet neformalizovaných skupín s prvkami radikalizmu a počet trestných činov súvisiacich s prejavmi extrémizmu na polovicu. Rezort vnútra v súčasnosti eviduje sedem skupín, predovšetkým fanúšikov futbalových a hokejových klubov, ktoré sú aktívne v páchaní priestupkov s prvkami extrémizmu, medzi ktoré patrí i divácke násilie. Ministerstvo zároveň plánuje, že do roku 2020 sa do špeciálnych vzdelávacích programov zapojí minimálne 3500 zamestnancov policajného zboru, verejnej správy a stredných škôl.Boj s extrémizmom doteraz narážal na viacero prekážok, vrátane neexistujúcej jednotnej metodiky, ktorá by posudzovala a eliminovala prejavy extrémizmu, terorizmu a šírenie propagandy. Problémom je i nedostatok analytických inštitúcií a absencia systému vzdelávania a prevencie extrémistických prejavov. Ministerstvo preto v reformnom zámere uvádza, že do konca roku 2019 bude zriadené jedinečné pracovisko pre výskum, prevenciu a elimináciu prejavov extrémizmu, vypracovaný jednotný systém vzdelávania v tejto oblasti a po analýze súčasnej situácie i aktualizovaná legislatíva.


DOBRÉ RÁNODobré ráno: Je správa o napojení Esetu a CIA hybridnou vojnou?

Eset žaluje politikov

Prokopčákov komentár

Podcast

Predžalobnú výzvu dostali Blaha, Harabin a Danko.

Bola to veľmi krátka správa, vyšla v agentúrnom servise, odkiaľ ju prebralo pár médií a ďalej sa s ňou až tak veľa nedialo.  Písalo sa v nej, že slovenská softvérová firma Eset s celosvetovým pôsobením je podľa ruského ministerstva podozrivá z napojenia na americké spravodajské služby. Po niekoľkomesačnom tichu sa vyostrila kampaň pred prezidentskými voľbami a údajné napojenie Esetu na americkú administratívu sa vďaka politikom začalo vo verejnej debate objavovať čoraz častejšie. Ako sa k nám táto správa vôbec dostala a prečo Eset leží v žalúdku toľkým politikom? Odpovie redaktor domácej redakcie denníka SME Roman Cuprik. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Ministerka zdravotníctva Andrea Kalavská, ktorú do funkcie nominoval Smer, pripustila v utorok demisiu. Odstúpila by v prípade, že sa jej nepodarí spustiť projekt stratifikácie nemocníc. Pred budovou parlamentu bude stáť 30-metrový stožiar so slovenskou vlajkou. Andrej Danko pri zadaní prác chcel, aby bol vyšší ako ten pred parlamentom v Maďarsku. Cenu za nový stožiar odmieta Kancelária Národnej rady povedať. Na Dúhovom pride, ktorý vyvrcholí v sobotu 20. júla, vystúpi aj ombudsmanka Mária Patakyová. Na podujatí za práva ľudí z LGBTI komunity vystúpi celkovo tretíkrát.   Slovenskí občania, ktorí žili, pracovali alebo študovali v Spojenom kráľovstve pred dňom brexitu, budú mať nárok na trvalý pobyt v tejto krajine. Ich povinnosťou je zapísať sa online v tzv. pobytovej schéme pre občanov EÚ. Taliansky minister vnútra, krajne pravicový a populistický politik Matteo Salvini, nariadil vypracovať správu o rómskom obyvateľstve v jednotlivých regiónoch Talianska. Cieľom je "zlikvidovať preplnené a ilegálne existujúce tábory". Odlesňovanie je prinajmenšom takou dôležitou témou ako redukcia plastov v našom živote. Bezohľadné rúbanie stromov sa pritom netýka len Slovenska, o svoje lesy prichádzajú aj ďalšie východoeurópske krajiny. Rakúsky investigatívny projekt Addendum vás zavedie do Rumunska, kde operuje drevárska mafia napojená na jednu veľmi uznávanú rakúsku firmu. Tá podľa ochranárov ťaží aj v jednom z tamojších mimoriadne vzácnych pralesov. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Taliansko odmietlo prijať humanitárnu loď so stovkami migrantov

Príkaz vydal nový taliansky minister vnútra Matteo Salvini.

RÍM. Taliansko odmietlo vpustiť do svojich prístavov humanitárnu loď prepravujúcu vyše 600 migrantov a požiadalo Maltu, aby plavidlu pomohol tento stredomorský ostrovný štát. Príkaz vydal nový taliansky minister vnútra Matteo Salvini, ktorý je šéfom krajne pravicovej strany Liga Severu (LN), informovala v nedeľu agentúra Reuters. Salvini tak nezostal nič dlžný svojim predvolebným sľubom, že zastaví prílev migrantov do svojej vlasti. "Malta neberie nikoho, Francúzsko vytláča ľudí od svojich hraníc, Španielsko bráni svoje hranice zbraňami. Oddnes začne i Taliansko hovoriť nie obchodovaniu s ľuďmi a ilegálnej imigrácii," uviedol Salvini. "Mojím cieľom je zabezpečiť pokojný život pre týchto mladých ľudí v Afrike a pre naše deti v Taliansku. Prístavy uzatvoríme," dodal šéf rezortu vnútra. Malta však jeho žiadosť odmietla s tým, že s touto záchrannou operáciou nemá nič dočinenia. Plavidlo Aquarius patrí európskej humanitárnej organizácii SOS Méditerranée. Podľa nej zobral Aquarius na svoju palubu 629 migrantov vrátane 123 maloletých osôb bez sprievodu, 11 ďalších detí a siedmich tehotných žien. Väčšinu z nich tvoria obyvatelia subsaharskej Afriky, ktorí boli zachránení počas šiestich operácií pri pobreží Líbye, pričom stovky z nich vytiahli z mora lode talianskych námorných síl a následne ich odovzdali Aquariusu. Za uplynulých päť rokov sa do Talianska dostalo z Afriky po mori viac než 600-tisíc migrantov. Salvini obvinil humanitárne organizácie z toho, že migrantom poskytujú "taxislužbu". Minister v piatok vyzval NATO, aby pomohlo Taliansku chrániť jeho južné pobrežie. OSN odhaduje, že v roku 2018 zahynulo na ceste do Európy v Stredozemnom mori najmenej 500 migrantov.